Sari Yanti Mahu Jodoh Hadir Sendiri, Belum Terifkir Cari Pengganti

Episod penceraian Sari Yanti bersama ahli perniagaan, Mohd Edy Casmadi pada Disember 2014 adalah satu pengajaran buat pelakon tersebut. Bagaimanapun menurut Sari Yanti, apa yang terjadi membuatkannya lebih matang dan sehingga kini dia belum terfikir mencari pengganti.

“Mungkin kerana sibuk bekerja dan membesarkan anak membuatkan saya tidak terfikir mencari pengganti. Lagipun dalam keadaan sekarang, saya tidak pasti adakah bersedia mendirikan rumah tangga semula. Pun begitu, saya tidak menolak andai ada yang ingin berkenalan”

“Bagi saya, biarlah jodoh hadir dengan sendirinya. Saya serahkan segala-galanya kepada Yang Maha Esa. Buat masa ini, perkahwinan bukanlah prioriti kerana saya pernah laluinya sebelum ini. Fokus utama saya kini adalah untuk menghabiskan masa dengan membesarkan anak,” jelasnya kepada Harian Metro.

Tidak mahu berselindung, status ibu tunggal yang dipegangnya hampir dua tahun itu juga dalam masa membuatkan dirinya sunyi namun pelakon ini meletakkan keyakinan kepada takdir.

“Siapa yang tidak sunyi apabila hidup bersendirian? Pernah juga terlintas di hati bilakah saya akan berkahwin selepas melihat kawan-kawan mendirikan rumah tangga. Apa-apa pun, saya percaya detik itu akan sampai juga. Lagipun, bukankah soal jodoh rahsia Tuhan?,” katanya. (rtky/s)


Ameng Berubah, Mahu Jadi Yang Terbaik Untuk Keluarga

Lima tahun tanpa suami. Itulah apa yang perlu dilalui oleh isteri Ameng (kumpulan Spring) iaitu Sabariah. Dalam jangka waktu tersebut juga, Sabariah banyak bersabar malah turut berkongsi tentang perubahan Ameng sepanjang penyanyi tersebut di dalam penjara kepada portal MediaCorp.

“Keluarga dia ambil berat. Takdelah teruk sangat sebab I dengan anak saja. Mak I banyak tolong back-up. Orang tua mana nak tengok anak dia susahkan? I rasa kalau tidak ada mak I, I tak akan kuat,” kata Sabariah.

Tambah isteri kepada Ameng itu lagi, setiap kali ke penjara untuk menjenguk suaminya, Ameng pasti akan bertanyakan sama ada Sabariah sanggup lagi menunggu Ameng sehingga dibebaskan. Ameng rajin berpesan kepada Sabariah agar jangan tinggalkan solat dan mengaji.

“Saya janji saya akan ganti balik apa yang darling dah buat untuk saya, tanggungjawab yang darling dah galas,” antara kata kata Ameng kepada Sabariah . Tambahnya lagi, suaminya itu kini sudah mengenali al-Quran dengan lebih mendalam malah turut menjadi wakil penjara untuk pertandingan tilawah.

“Macam tidak percaya bila Ameng boleh menghafal beberapa surah Al-Quran. Ameng kata dulu dia buta huruf, dia mengaji dan menghafal. Dia cuma mendengar isteri mengaji di rumah. Dalam solat pun Ameng kata apa yang dia baca adalah hafalan”

“Sekarang Ameng dah boleh mengenal huruf. I rasa berbaloi dia duduk penjara. Ia mendekatkan Ameng pada agama,” katanya yang turut dinasihatkan oleh pengarah penjara untuk sentiasa berada di sini Ameng. (rtky/s)


Raya: Zain Saidin, Che Ta Sediakan 110 Pasang Baju

Sebelum ini terlihat juga perkongsian gambar Che Ta di Instagram mengenai persiapan baju raya mereka sekeluarga. Bagiamanapun, melalui mStar Online, pasangan suami isteri ini rupanya sudah pun menyediakan 110 pasang baju raya.

BACA: Che Ta Komen Isu Baju Raya Indah Khabar Dari Rupa

“Kalau Che Ta 30 pasang, saya pun samalah. Cukup la untuk sebulan raya. Untuk anak biasalah Che Ta akan lebih teruja. Mungkin melebihi 50 pasang la kot! Kita tengok nanti,” jelas Zain selain menyatakan bahawa pakaiannya pada Aidilfitri tahun ini adalah daripada jenamanya sendiri.

Pada raya tahun lalu, pasangan ini masing-masing mempunyai 20 pasang baju raya. Tambah Zain, keluarga mereka akan menyambut Aidilfitri di Kuala Lumpur terlebih dahulu sebelum pulang ke kampung halaman Che Ta di Kedah pada hari raya kedua.

Meriah sungguh satu hari sehelai baju. Pastinya perkara ini menjadi buah mulut warga laman sosial namun Che Ta sebelum ini sering menegaskan bahawa terlalu banyak perkara lain yang lebih penting daripada melayan kerenah negatif pengkritik di luar sana. (rtky/s)


Nabila Huda Rancang Bulan Madu Bajet, Raya Serba Ringkas

Walaupun hampir 6 bulan sudah berkahwin, pelakon Nabila Huda memberitahu dia dan suaminya masih belum berkesempatan untuk berbulan madu. Pun begitu, dia telah merancang untuk berbulan madu pada bulan Oktober ini dan memilih Amerika Selatan sebagai destinasi.

“Saya berhajat nak ke sana pada bulan Oktober ini lebih kurang sebulan atau dua bulan di sana. Negara-negara yang akan saya lawati seperti Chile, Argentina, Paraguay, Costa Rica, Brazil, Columbia, Panama, Peru serta beberapa lagi tempat yang lain,” katanya yang kini sudah membuat sedikit kajian tempat yang akan dilawati.

Nabila turut menjelaskan bahawa kekangan masa selepas selesai sahaja majlis perkahwinannya membuatkannya untuk memilih bulan Oktober ini sebagai bulan yang sesuai untuk berbulan madu bersama suami. Jelasnya lagi, percutian ini adalah percutian bajet yang telah dirangka awal olehnya sendiri.

“Untuk bercuti saya kena kerja dan kumpul duit dulu, selepas itu kita rancang tempat mana yang kita mahu lawati,” katanya ringkas. Selain itu, pelakon penuh bakat ini juga menagkui teruja untuk meraikan Aidilfitri bersama suami tercinta.

“Raya persiapan ringkas sahaja. Saya tak ada plan apa-apa, baju raya saya beli yang sudah siap, begitu juga dengan anak saya,” katanya kepada Rotikaya. (rtky/h)


Saharul Ridzwan Yakin Sokongan Peminat

Seringkali berdolak dalih dalam menjawab persoalan mengenai hari perkahwinannya, pelakon Saharul Ridzwan dalam masa yang sama menjelaskan bahawa dia tidak merasakan popularitinya selepas berkahwin akan merudum selain yakin bahawa peminat akan sentiasa menyokonngya.

Dia yang ditemui di Majlis Preview Raya Syukur Selalu TV3 & TV9 menjelaskan sifat keterbukaannya dalam soal ini dikhuatiri akan menjadi salah faham dan menyerahkan segala-galanya pada takdir. Bahkan Saharul tidak bimbang dengan kemungkinan popularitinya akan merudum selepas mendirikan rumah tangga.

“Tidak terfikir pun peminat akan berbuat begitu kerana status seseorang artis itu sendiri. Bagi saya mereka semua sudah bijak menilai. Rezeki semua di tangan Tuhan, kalau tak ada rezeki dalam berlakon mungkin rezeki dalam bidang lain,” katanya yang turut sibuk berniaga biskut raya serta serunding yang dibawa khas dari Kelantan.

Pelakon yang semakin meningkat naik, Saharul Ridzwan yang dikatakan akan bernikah tidak lama lagi seakan-akan berteka-teki kerana seringkali berdolak-dalih apabila disoal mengenai perkahwinannya itu.

“Kita hanya merancang Allah yang akan tentukan. Mungkin hujung tahun ini, mungkin seminggu lagi atau mungkin esok,” katanya sambil berseloroh. (rtky/h)


Pekin Ibrahim: Kempen Ini Untuk Beri Kesedaran

Baru-baru ini kecoh di laman sosial media mengenai kempen terajang cermin sisi kereta oleh penunggang motosikal dan melalui Kosmo! Online, pelakon Pekin Ibrahim berterus terang menyatakan bahawa dia menyokong kempen tersebut.

Mengakui tindakan tersebut adalah kasar, namun pelakon ini melihat perkara tersebut mampu memberi kesedaran kepada pengguna kenderaan lain agar tidak menggunakan lorong kecemasan ketika kesesakan lalu lintas.

“Memang benar saya menyokong kempen tersebut kerana itu salah satu cara terbaik untuk mendidik pengguna kereta serta kenderaan lain supaya tidak menggunakan lorong kecemasan ketika kesesakan lalu lintas”

“Tindakan menggunakan lorong kecemasan bukan sahaja mengundang masalah seperti ambulans lewat tiba andai ada kemalangan tetapi juga membahayakan penunggang motosikal”

“Ingin ditegaskan, saya hanyalah menyokong kempen tersebut untuk menyedarkan orang ramai bukannya sokong tindakan menendang cermin sisi kereta. Sokong kempen dan perbuatan itu berbeza. Saya juga tidak pernah menendang cermin sisi kereta orang lain,” jelasnya kepada akhbar tersebut.

Berikutan dengan sokongannya terhadap kempen tersebut, Pekin menyatakan bahawa tidak ada pihak yang marah dengan tindakannya itu selain berharap orang ramai tidak menggunakan lorong kecemasan atas kepentingan diri sendiri. (rtky/s)


Keluarga Restui Hubungan Shahir AF Dan Erra Fazira

Jika sebelum ini hanya Erra Fazira yang memberikan kenyataan terhadap pelbagai khabar angin di antara dirinya dan Shahir AF, kini jejaka berkenaan sendiri mengakui bahawa hubungan merekan sekeluarga direstui keluarga.

“Kami belum tetapkan tarikh. Cerita yang bertebaran itu bukan daripada kami berdua. Kita tak tahu apa yang akan terjadi selepas ini. Doa yang baik-baik sahaja. Insya-Allah. Selama inipun, saya kasihankan Erra kerana selalu menjawab setiap spekulasi yang timbul kerana saya tidak ada di ibu kota”

“Selama ini, saya bukan mahu mengelak. Mungkin kini sudah sampai masanya untuk saya sedikit terbuka mengenai hubungan kami. Lagipun keluarga kami sudah bersetuju secara lisan. Jadi memang tak ada halangan dan masalah untuk saya sendiri mengambil peranan memikirkan ke fasa yang lebih serius ,” katanya kepada BH Online

Sementara itu, menurut Shahir, dia menyerahkan ketentuan kepada Tuhan sama ada mereka akan berkahwin tahun ini selain berharap doa peminat yang terbaik buatnya. Selain itu, Shahir juga akan kembali membuat comeback namun di dalam bidang yang berbeza daripada nyanyian. (rtky/s)


Gambar Pra Perkahwinan Azwan Kombos & Ezzaty Abdullah

Tahniah diucapkan kepada pasangan pelakon Azwan Kombos dan juga Ezaty Abdullah kerana bakal mendirikan rumah tangga pada 16 Julai hadapan. Menurut Ezzaty kepada BH Online, majlis merisik telah pun berlangsung di kediaman keluarganya di Bentong, Pahang, Mac lalu.

“Persiapan untuk majlis perkahwinan hampir 100 peratus siap. Cuma ada beberapa masalah kecil seperti urusan kad kahwin dan baju kahwin yang masih diuruskan,” yang turut mengakui sangat selektif mengenai penajaan.

“Kami selektif dalam hal ini, tak mahu dan rasa tak seronok jika semuanya ditaja. Memang ada penaja tapi bukan 100 peratus. Kami pun kena fikir kos yang mereka akan keluarkan. Ada tajaan itu yang kami bayar separuh”

Tambahnya, mereka akan diraikan pada sebelah pagi dalam satu majlis pernikahan dan diikuti dengan persandingan. Kedua majlis itu akan diadakan di Bentong, Pahang dan satu lagi majlis di Kuala Lumpur keesokan harinya. Apa pun, kami kongsikan bersama anda beberapa keping gambar pra perkahwinan mereka baru-baru ini. Enjoice!


Siti Sarah Bersyukur Bersuamikan Lelaki Bertanggungjawab

Isteri mana tidak bersyukur dikurniakan ketua keluarga yang penuh tanggungjawab. Malah bagi penyanyi Siti Sarah sendiri, dia merasa cukup bertuah kerana suaminya itu sentiasa mendahulukan keluarga berbanding dirinya dahulu.

“Jujurnya saya tidak pernah memandangnya kerana harta dan sebab itu saya langsung tidak kisah apabila suami tidak dapat menyediakan kelengkapan yang selesa untuk kami ketika awal perkahwinan dahulu.

“Tetapi tangisannya kerana tidak dapat memenuhkan ruang dalam rumah ketika itu membuatkan hati saya terusik dan tidak pernah meminta apa-apa daripadanya. Saya sebenarnya seorang wanita yang bertuah kerana mendapat seorang suami yang sentiasa bekerja keras demi keluarga”

“Insya-Allah kami akan berpindah pada Sabtu ini ke rumah baru dan dapatlah berhari raya di sana nanti,” jelasnya kepada mStar Online.

Tambah Siti Sarah, sudah menjadi kebiasaan buat Shuib untuk memberikannya hadiah selepas melahirkan anak, namun kejutan yang diterimanya kali ini ternyata di luar dugaan. (rtky/s)


Liyana Jasmay Nafi Suami Diganggu Rakan Artis Wanita

Ketika semuanya kelihatan tenang, tiba-tiba datang khabar angin bertiup kencang mendakwa suami Liyana Jasmay diganggu rakan artis wanita yang lain. Mengakui terkejut, Liyana menafikan perkara tersebut.

“Saya tak tahu nak komen macam mana. Sejujurnya, saya terkejut macam mana cerita ini boleh timbul. Apa boleh saya katakan, ia dakwaan palsu. Kalau nak tahu, saya dan suami akan keluar bersama beberapa rakan seperti Lisa Surihani, Intan Ladiyana dan Fazura”

“Mustahil mereka berkelakuan sedemikian. Lagipun, suami sentiasa ada bersama saya. Saya rasa cukup setakat ini berkongsi kisah peribadi. Bukan apa, terlalu banyak perkara yang boleh menimbulkan persepsi negatif”

“Kalau membabitkan anak saya okey lagi,” katanya yang dipetik daripada kepada Harian Metro. Sebelum ini, Liyana pernah menimbulkan rasa kurang senang.

Dalam kenyataannya, Liyana seolah-olah memandang rendah masyarakat di negeri itu yang dikatakan sanggup menyerbu suaminya semata-mata mahu bergambar meskipun tanpa kehadirannya. Setelah meminta maaf selain memberitahu perkara sebenar, Liyana menjelaskan apa yang terjadi akan dijadikan pengajaran. (rtky/s)


Erra Fazira Tidak Tolak Jika Dijodohkan Dengan Shahir AF

Nampaknya kisah di antara Shahir AF dan juga Erra Fazira masih lagi tidak habis-habis diperkatakan sehinggalah baru-baru ini kedengaran pula khabar angin bahawa jejaka berkenaan akan mengikat tali pertunangan selepas raya nanti.

Bagaimanapun perkara tersebut yang kini hangat diperkatakan di laman sosial dinafikan sendiri oleh Erra. Melalui BH Online, Erra turut menjelaskan bahaa mereka kini masih lagi berhubung namun enggan bercerita lanjut mengenainya.

“Hujung tahun lalu pernah tersebar gosip Shahir dikatakan bakal menghantar rombongan meminang, tetapi tiada apa yang berlaku. Kali ini, sekali lagi perkara yang sama dibangkitkan kononnya kami akan bertunang selepas raya nanti. Jawapan saya masih sama iaitu tidak benar”

“Saya masih berkawan baik dengan Shahir, tetapi tidak pernah mengetahui mengenai urusan peminangan seperti yang diperkatakan. Jika benar kami akan bertunang, sudah pasti saya akan tahu segala perancangan Shahir,” katanya.

Selain tidak menolak jodoh jika ditakdirkan bersama Shahir, Erra juga menafikan bahawa dia menjadi punca kepada karier Shahir yang dilihat semakin perlahan. (rtky/s)


Siti Sarah Teruja Terima Hadiah Rumah Daripada Suami

Untung betul Siti Sarah. Bukan apa, baru-baru ini, melalui perkongsian gambar di akaun Instagramnya, suami kepada penyanyi iaitu Shuib Sepahtu telah menghadiahkannya sebuah rumah sebagai penghargaan setelah menimang cahaya.

“Setiap kali aku melahirkan anak si suami pasti akan bagi hadiah. Tapi pelik tahun ni ingatkan tak de hadiah tapi tahun ni hadiah paling besar dia bagi, rumah. Syukur di bulan mulia ni dapat hadiah paling besar. Syukur Alhamdulillah, thank you love,” luah Sarah di Instagram.

Apa yang pasti, tindakan Shuib tersebut pastinya membuatkan ramai wanita mendambakan perkara yang sama selain ada yang memuji tindakan pelawak tersebut menghargai isteri yang bertarung nyawa melahirkan cahaya mata.

Apa pun, semoga pasangan ini akan kekal bahagia hingga ke akhir hayat, dipermudahkan urusan dan dilimpahkan rezeki. (rtky/s)


Awie Mengaku Tidak Pernah Beri Duit Belanja Anak

Menjawab dengan jujur pertanyaan peguam dalam perbicaraan tuntutan nafkah di Mahkamah Rendah Syariah Wilayah Persekutuan semalam, penyanyi dan pelakon, Awie mengakui bahawa dia tidak pernah memberi wang untuk perbelanjaan dua anaknya yang kini di bawah jagaan bekas isteri, Rozana Misbun.

Bagaimanapun, menurut Awie, dia tidak memberikan wang kerana tidak melihat sendiri anaknya sejak dilarikan Rozana dua tahun lalu. Ditanya peguam adakah Awie mempunyai usaha untuk menjenguk anaknya yang berada di bawah jagaan Rozana, Awie berkata, dia tidak pernah pergi ke rumah tempat tinggal Rozana dan anak-anaknya.

Jelasnya, Awie mendakwa rumah yang dihuni mereka berpuaka dan ada banyak ‘syaitan’ maka dia tidak pergi ke sana menjenguk anak-anak. Selain itu, Awie menambah, dia tidak cuba pergi ke kediaman keluarga Rozana kerana keluarga Rozana tidak menyukainya dan pernah dimaki hamun seolah-olah tiada langsung kebaikan dalam dirinya.

“Saya tunggu hari demi hari, bicara demi bicara. Saya harap dapat jumpa anak-anak saya kembali,” katanya. Sementara itu, ketika disoal semula peguamnya Mohd Syafiq Norizan, Awie berkata, dia sentiasa bersedia membelikan barangan keperluan anaknya dengan membawa dua kanak-kanak tersebut keluar membeli-belah bersama.

Melalui tuntutan nafkah anak yang difailkan Rozana pada 5 November tahun lalu, Rozana menuntut perbelanjaan makan dan minum serta kelengkapan diri berjumlah RM3,000, kos tempat tinggal (RM1,500) dan bayaran pembantu rumah untuk Putra Ahmad Rezzki, 8, dan Puteri Qasseh Antasha, 6.

Rozana juga menuntut RM2,000 setiap tiga bulan untuk pembelian pakaian, RM1,500 bagi perbelanjaan persiapan persekolahan dan RM3,000 untuk persiapan pakaian sempena perayaan. (rtky/s)


Nabil Ahmad Teruja Mahu Tunai Umrah Bersama Isteri

Untung sungguh pengacara dan juga pelawak, Nabil Ahmad kerana sekali lagi berpeluang untuk mengunjungi tanah suci pada 27 Jun sehingga 4 Julai ini. Walaupun mengambil masa 8 hari sahaja berada di sana, istimewanya, dia bakal ditemani isteri tercinta.

“Alhamdulillah 10 malam terakhir saya akan bersama isteri berpuasa di Mekah sambil mengerjakan umrah. Jemputan ini sebenarnya untuk penggambaran “Perjalanan Haji Nabil” secara tak langsung saya dapat bawa isteri sekali ke sana. Lagipun isteri saya pertama kali ke sana”

“Saya tak nafikan sungguh teruja nak ke sana bersama isteri, saya harap masing- masing mendapat kebaikan dan kelebihan bersama di tanah suci,” katanya kepada Rotikaya.

Pun begitu, masalah kesihatan ibu Nabil sendiri menjadikan dia berat hati untuk ke sana tetapi berkata adiknya yang baru sahaja tamat belajar diharapkan dapat membantu dan merawat ibunya di rumah.

“Berat hati juga, tapi adik saya memang baru habis belajar di rumah sahaja. Alhamdulillah agak senang untuk saya bergerak,” tambahnya lagi. (rtky/h)


Fahrin Ahmad Akui Teruja Bergelar Bapa

Pertama kali berpuasa bersama isteri cinta, pelakon Fahrin Ahmad ternyata tidak dapat menyembunyikan perasaan teruja untuk bergelar bapa, lebih-lebih lagi kini usia kandungan sudah pun memasuki 6 bulan.

“Saya sangat teruja sekali apabila bayi dalam kandungan isteri bergerak-gerak dan ini merupakan satu pengalaman baru buat diri saya dan isteri. Saya harap bayi sihat dan sempurna,” katanya yang ditemui di Majlis Pelancaran Filem Alih Suara Jurassic World Dalam Bahasa Malaysia.

Bagaimanapun, persiapan kelengkapan bayi masih belum dibeli lagi kerana kesibukan bekerja.

“Setakat ini belum beli barang-barang keperluan bayi lagi kerana belum ada masa. Sebenarnya memang kena persiapan awal mengikut kata daripada pengalaman kawan-kawan saya sendiri. Jangkaan isteri saya melahirkan pada minggu pertama bulan 10 ini,” katanya kepada Rotikaya.

Fahrin turut memberitahu bahawa isterinya telah meletakkan jawatan sebagai pramugari pada awal tahun ini kerana memberikan fokus kepada kandungan. Walaubagaimanapun, Fahrin tidak menghalang isterinya sekiranya ingin bekerja semula.

“Untuk bekerja terpulang pada dia. Tapi saya lagi suka dia berehat. Saya tak halang cuma dia sekarang ini lebih suka untuk bekerja dari rumah sahaja,” katanya yang akan beraya sepenuhnya di Kuala Lumpur pada tahun ini. (rtky/h)


Neelofa Dikecam Di Instagram Kerana Kaedah Rawatan Islam

Gara-gara video yang dimuatnaik Neelofa di Instagram menunjukkan dia sedang dirawat oleh Ustaz Harun Din, peminat berbalah apabila ada yang mempertikaikan sentuhan di antara mereka berdua ketika rawatan berlangsung.

Ada di antara pengikut Neelofa Instagram Neelofa menyatakan rawatan tersebut tidak memerlukan sentuhan manakala ada juga yang mahu video tersebut diturunkan kerana tidak mahu menimbulkan pelbagai lagi sangkaan buruk.

Malah Ustaz Harun Din turut menjadi mangsa kritikan kerana dikatakan perbuatan tersebut menimbulkan fitnah. Hebat masing-masing melemparkan pandangan. Selain itu, ruangan komen gambar itu juga dijadikan medan untuk membandingkan ilmu agama siapa yang lebih handal.

Mahu puaskan hati semua orang susah juga. Namun melalui video-video lain yang dimuatnaik oleh Neelofa, khas dari Ustaz Harun Din sendiri, pendakwah tersebut sempat meninggalkan pesanan agar menjadi insan yang bersih hatinya, bersangka baik sesama kita dan juga cara yang betul menegur untuk memberikan nasihat iaitu dengan cara berdepan bukan dengan menegur di sosial media. (rtky/s)


Gambar Sekitar Awal Ashaari Sekeluarga Tunai Umrah Di Tanah Suci

Baru-baru ini pasangan selebriti, Awal Ashaari dan Scha al-Yahya telah berkesempatan menunaikan umrah di tanah suci Mekah pada bulan Ramadhan yang mulia ini. Mereka sekeluarga bersama anak perempuan, Lara Alana telah berangkat ke sana pada 12 Jun lalu dan nampaknya sudah selamat sampai disana mengerjakan umrah.

Seperti selebriti lain, Awal dan Scha turut tidak ketinggalan berkongsi perkembangan serta perjalanan mereka ketika disana dengan telatah Lara yang sentiasa mencuit hati peminat beliau di laman sosial Instagram. Beberapa keping gambar yang dikongsi turut menunjukan kecomelan Lara yang memakai tudung dan telekung ketika berada disana.

Sebelum ini Awal pernah memaklumkan bahawa perancangan ke Mekah untuk menunaikan umrah sudah lama dilakukan namun terpaksa ditangguh akibat komitmen kerja yang terlalu tinggi buat pasangan ini. Tetapi dengan kesempatan kali ini, Awal bersyukur kerana akhirnya dapat berpeluang menjejakkan kaki ke tanah suci pada bulan Ramadhan.

Walau apapun, semoga Awal sekeluarga dapat menunaikan umrah dengan lancar dan semoga mendapat keberkatan mengerjakan ibadah umrah pada bulan Ramadhan yang mulia ini. Diharap segala perancangan akan dipermudahkan olehNya dan selamat pulang ke tanah air nanti. Dengan ini kami kongsikan beberapa gambar mereka sekeluarga disana. Enjoice! (rkty/w)


Wak Doyok Tidak Tolak Jodoh Dengan Azrinaz Mazhar Hakim

Umum sudah mengetahui tentang hubungan cinta diantara ikon fesyen, Wak Doyok dan Azrinaz Mazhar Hakim walaupun kedua pihak masih memilih untuk berdiam diri. Namun bagi Wak Doyok, jika ditanyakan tentang jodoh, beliau tidak menolak jika ditakdirkan jodohnya bersama wanita itu.

“Kalau ditanya tentang status saya dengan dia kami masih berkawan, cukuplah saya katakan dia kawan paling rapat dan paling baik dengan saya. Tidak salah kami berkawan kerana masing-masing tidak berpunya, kalau ada jodoh kami, sampailah kad jemputan kepada anda semua”

“Dia bukan orang sembarangan dan saya pula hanya orang kampung sahaja, rasa macam tidak padan pula. Tapi bagi saya untuk memikit seorang wanita perlu memikat kedua-dua ibu bapanya dahulu,” jelasnya kepada m Star Online berhubung hubungan beliau dengan wanita itu.

Bagaimanapun, walaupun pasangan ini kelihatan begitu sepadan sekali ketika menghadiri majlis bersama-sama, Wak Doyok akui terdapat jurang besar diantara mereka. Namun baginya, jika sudah ditakdirkan mereka hidup bersama beliau akan terima dengan hati yang terbuka.

Sebelum ini Wak Doyok pernah dikaitkan bercinta dengan salah seorang wanita VIP namun beliau memilih untuk tidak memberikan komen lanjut mengenai perkara itu. Tidak lama kemudian Wak Doyok dilihat sering meluangkan masa dengan Azrinaz ke majlis-majlis sebelum mengakui sedang rapat dan mengenali hati budi wanita itu. (rkty/w)


Isteri Ameng Spring Mahu Suaminya Diberi Peluang Untuk Bertenang

Setelah lima tahun dipenjarakan, vokalis kumpulan Spring iaitu Ameng Spring atau nama sebenarnya Wan Aminuddin Wan Ismail akan dibebaskan daripada Penjara Kluang dalam masa terdekat. Sementara itu isterinya juga dalam masa yang sama tidak mendedahkan tarikh sebenar dia akan dibebaskan.

UPDATE-1: Melalui Harian Metro, Ameng meluahkan perasaan bersyukurnya setelah dibebaskan daripada penjara Kluang malah turut menyatakan rasa insaf dan amat menyesal dengan apa yang dilakukannya.

“Cukuplah dengan Ameng yang lama kerana kehidupan baru perlu diteruskan. Saya menyesal dan insaf malah sebak lebih-lebih lagi melihat kesetiaan isteri dan anak yang menyayangi saya sepenuh hati dan tidak pernah sekali pun pernah melupakan saya”

“Hidup dan mati saya selepas ini hanya untuk keluarga,” katanya yang akan pulang ke rumah keluarganya di Melaka bagi meneruskan Ramadan dan menyambut lebaran nanti.

BACA: Ameng Spring Vokalis Kumpulan Rock Yang Ditahan Miliki Ganja & Syabu?

Melalui Harian Metro, isterinya, Sabariah Zakaria berharap agar suaminya itu diberikan peluang untuk meningkatkan keyakinan dirinya selepas dibebaskan.

“Berilah Ameng peluang untuk bertenang dan mengembalikan kekuatan dan keyakinan dirinya sehari dua ini. Abang Ameng akan bebas, tapi saya tidak mengesahkan pada mana-mana pihak yang beliau akan dibebaskan esok (hari ini),” katanya.

Ameng sebelum ini telah dijatuhkan hukuman penjara lapan tahun dan dikenakan 10 sebatan oleh Mahkamah Sesyen Melaka pada 12 April 2011 kerana kesalahan penyalahgunaan dadah. Hukuman itu bagaimanapun dipendekkan berikutan kelakuan dan disiplin cemerlang yang ditunjukkannya. (rtky/s)


Akui Terkejut Gambarnya Viral, Acappan Buat Laporan Polis

Menerusi laporan Harian Metro, pelakon dan juga pelawak Acapan membuat laporan polis tengah hari semalam berhubung penyebaran video serta gambar yang mendakwa dirinya telah memeluk Islam.

Laporan dibuat di Balai Petaling, Jalan Klang Lama, kira-kira 1.30 tengah hari. Semalam, melalui mStar Online, Acapan dikatakan sudah memeluk Islam di surau di Jenderam Hilir, Sepang, Selangor bagaimanapun perkara tersebut dinafikannya.

Mengakui terkejut dengan perkara tersebut, Acapan atau nama sebenarnya R Samynathan berkata, berita yang tersebar itu membuatkan dia tidak menyangka kunjungannya ke surau berkenaan menjadi viral di laman sosial.

Menurut pelakon ini lagi, keberadaan dirinya di surau tersebut adalah bagi memenuhi jemputan berbuka puasa daripada beberapa kenalan. (rtky/s)


"Saya Belum Peluk Islam, Hentikan Sebar Berita Palsu Ini"

Pelawak vateran, Acappan menafikan dakwaan yang mengatakan beliau sudah memeluk agama Islam seterusnya meminta agar orang ramai menghentikan penyebaran berita palsu itu. Jelasnya lagi, gambar-gambar yang tersebar di laman sosial itu adalah ketika beliau menghadiri jemputan berbuka puasa Ahad lalu di sebuah surau di Salak Tinggi dekat sini.

“Saya belum lagi bersedia untuk memeluk agama Islam, jika sudah bersedia saya akan beritahu kepada semua tentang itu. Saya akui sedang mendalami agama Islam sejak mula berlakon lagi saya suka belajar tentang agama dan berkawan rapat dengan kawan-kawan beragama Islam. Ini merupakan kali pertama saya ke surau atas undangan seorang rakan”

“Tidak salah rasanya saya memenuhi undangan tersebut dan berborak-borak tentang agama. Saya suka agama Islam tapi saya mohon bagi saya masa untuk ke arah itu dan jangan sebarkan berita yang tidak betul.”Hari ini semua jadi kecoh dan keluarga saya juga minta penjelasan berhubung berita ini,” katanya kepada m Star Online mengenai dakwaan itu.

Terdahulu kecoh apabila Acappan dikatakan telah memeluk agama Islam pagi tadi berikutan beberapa gambar beliau memakai baju melayu berwarna merah disamping dikelilingi jemaah dakwah tersebar. Malah beberapa posting mengatakan beliau sudah memeluk Islam serta mempunyai nama Islam Muhammad Ramadhan turut tersebar. (rkty/w)


Marsha Merasa Tertekan Kerana Tidak Sabar Mahu Bergelar Ibu

Pertanyaan orang ramai mengenai soal kehamilan merupakan perkara biasa bagi selebriti yang sudah berkahwin, bagi Marsha Milan Londoh pula pertanyaan itu dianggap seperti satu doa untuk dikurniakan zuriat dengan cepat. Namun begitu, kadang kala pernah timbul rasa tertekan kerana pertanyaan itu membuatkan beliau tidak sabar menantikan untuk hamil.

“Sejujurnya saya merasa agak tertekan kerana saya sendiri memang teringin untuk menimang cahaya mata hinggakan tanda kecil pun membuatkan saya cepat teruja, sedangkan ianya sekadar memberi harapan palsu. Tetapi bukan disebabkan orang ramai yang sering bertanya soal hamil tetapi mungkin saya sendiri terlalu mengharap untuk cepat mengandung”

“Apa pun saya cuba hindari tekanan kerana kami pun baharu enam bulan bergelar suami isteri. Masih banyak waktu lagi untuk menunggu berita baik itu. Pasti ada rezeki nanti dan kami perlu banyakkan doa serta bersabar,” jelasnya kepada Berita Harian Online berhubung keinginannya yang teruja dan tidak sabar untuk mempunyai cahaya mata.

Menyentuh soal kali pertama berpuasa bersama suami tersayang, Marsha memberitahu bahawa sukar diungkapkan perasaan teruja serta gembira kerana dapat berpeluang menjalani ibadah ini buat kali pertama. Pada masa yang sama beliau akui tidak kekok untuk berpuasa kerana sebelum ini drinya pernah berpuasa bersama rakan-rakan Islam yang lain.

Bagaimanapun sejak mendirikan rumah tangga enam bulan lalu, Marsha akui berat badan beliau dan suami naik mendadak kerana mungkin terlalu bahagia bersama. Jadi Marsha dan suami bercadang untuk mengambil peluang didalam bulan puasa ini untuk mengamalkan pola pemakanan sihat bagi memastikan badan mendapat gizi yang mencukupi. (rkty/w)


Neelofa Nafi Dakwaan Kembali Bercinta Dengan Hans Issac

Hubungan cinta diantara Neelofa dan pelakon kacak, Hans Isaac sudah pun lama berakhir, malah masing-masing juga sudah membuat haluan hidup sendiri namun masih terdapat desas-desus mengaitkan mereka sehingga kini dengan mengatakan mereka kembali menjalinkan hubungan cinta apabila ada yang melihat mereka masih rapat dan berkawan baik.

“Saya masih berkawan dengannya, malah komunikasi tetap seperti dahulu. Hans ada memberitahu jika ditakdirkan saya bertemu pengganti, kami tetap akan berkawan. Hans juga tidak pernah menghalang saya berkawan dengan sesiapa. Secara peribadi, saya sudah bersedia, malah ingin sekali bertemu dengan lelaki yang bakal menjadi teman hidup saya”

“Saya sudah berusia 27 tahun, tetapi usia tidak pernah memberikan saya tekanan untuk segera bertemu jodoh dan mendirikan rumah tangga. Saya percaya masih belum terlewat untuk saya bertemu pasangan hati,” katanya kepada Berita Harian Online berhubung soal jodoh yang sering dikaitkan dengan dirinya yang masih bergelar solo sejak berpisah dengan Hans.

Dakwaan ini bukanlah kali pertama terjadi kerana sebelum ini juga terdapat dakwaan yang sama dimana ada yang melihat Neelofa dan Hans keluar berduaan makan di sebuah restoran, malah mereka juga didakwa kelihatan begitu mesra sekali semasa makan. Bagaimanapun, kedua-dua pihak menafikan perkara berkenaan dan tidak ingin dikaitkan bersama lagi.

Kisah percintaan diantara mereka bukanlah sesuatu yang asing dalam dunia seni pada ketika itu, perancangan ke arah mendirikan rumah tangga juga pernah dilakukan oleh mereka. Namun, mungkin tiada jodoh diantara mereka apabila Neelofa sendiri mengesahkan bahawa hubungan cinta diantara mereka telah berakhir dan berpisah secara baik pada tahun 2014. (rkty/w)


Elly Mazlein Dedah Punca Penceraian, Nafi Curang Dengan Bekas Suami

Sebelum ini Elly Mazlein ada memaklumkan bahawa beliau akan membuat tuntutan hak penjagaan anaknya selepas penceraiannya dengan bekas suami setahun lalu. Namun setakat ini beliau masih belum mendedahkan punca sebenar penceraian itu berlaku sehingga ramai pihak membuat andaian bahawa Elly berlaku curang dengan bekas suami.

“Saya mengelakkan publisiti yang tidak mendatangkan manfaat kerana mahu menjaga aib diri dan bekas suami. Bagaimanapun semakin saya berdiam diri, semakin banyak cerita yang tidak betul sampai ke telinga saya. Baru-baru ini saya dapat tahu tersebar fitnah yang kononnya bekas suami menceraikan saya kerana dia ‘tangkap’ saya dengan lelaki lain sewaktu saya menjalani penggambaran untuk sebuah drama di Pulau Langkawi”

“Teringin juga saya nak tahu siapakah lelaki yang ditangkap bersama-sama saya itu? Sedangkan ketika itu, bekas suami datang membuat kejutan di hotel penginapan ketika saya sedang menjalani penggambaran selama sebulan di pulau berkenaan. Sepanjang perceraian saya, bekas suami langsung tidak bertanya khabar sehinggalah Sefhia lahir. Saya yang sedang sarat mengandung memandu sendirian ke hospital pada hari pemeriksaan kandungan”

“Saya melahirkan anak pada 6.35 petang, kira-kira pukul 10 malam, bekas suami sudah sibuk mahu pulang. Sedangkan sebelum itu, dia sudah berjanji untuk menjaga saya hingga selepas habis berpantang. Saya merayu padanya untuk tak tinggalkan saya, tapi tak dilayan,” katanya kepada Berita Harian Online berhubung punca sebenar penceraian diantara beliau dan suami, Azmi Hatta bercerai kira-kira setahun lalu yang tidak diketahui ramai.

Dalam masa yang sama, Elly turut meluahkan rasa terkilannya dengan dakwaan orang ramai yang tidak mengetahui hal sebenar yang terjadi. Namun katanya beliau tidak menyimpan dendam dan berkira dengan tindakan bekas suami malah beliau halalkan sahaja wang hantaran berjumlah RM11,111,11 yang sehingga kini masih belum diterimanya. (rkty/w)


Emma Mahu kurang Berlakon Dengan Kamal Adli, Takut Peminat Bosan

Setelah beberapa kali bergandingan dalam lakonan bersama kekasih hati, Kamal Adli sebelum ini, Emma Maembong merasakan ianya sudah mencukupi dan mula bimbang jika kekerapan mereka berlakon bersama boleh menimbulkan rasa bosan peminat terhadap drama yang dilakonkannya. Justeru itu, Emma bercadang untuk mengurangkan kemunculan mereka bersama.

“Terbaharu, kami kembali digandingkan di dalam sebuah drama rantaian, #Assalamualaikum Cinta. Ianya adalah drama kelima yang menggandingkan lakonan Emma bersama dengan Kamal. Kadang-kala, terdetik juga di hati apabila memikirkan penerimaan penonton tentang gandingan kami yang terlalu kerap, takut pula mereka bosan asyik melihat kami berdua berlakon”

“Secara peribadi, Emma tidak kisah apabila kami sering digandingkan jika ia memenuhi kehendak penonton. Tetapi mungkin rasanya selepas ini saya kena kurangkan kemunculan drama dengan Kamal di televisyen,” katanya kepada Berita Harian Online mengenai kebimbangannya terhadap gandingan beliau bersama Kamal terlalu kerap boleh mengundang bosan peminat.

Terdahulu, Emma pernah memaklumkan bahawa walaupun dirinya pernah memenangi Pelakon Drama Wanita Popular ABPBH baru-baru ini, itu tidak bermakna beliau perlu merasa berada pada tahap yang selesa kerana baginya Tuhan telah menetapkan rezekinya dimana. Tambahnya lagi, beliau juga terbuka untuk berlakon dengan sesiapa sahaja mengikut kehendak produksi. (rkty/w)


Diana Danielle Tak Kisah Pakai Baju Pasar Malam Demi Anak

Setiap ibu bapa pasti sanggup berkorban apa sahaja demi memastikan keperluan anak-anak dipenuhi dengan sempurna kerana anak-anak adalah anugerah Tuhan yang terindah. Begitu juga dengan Diana Danielle yang tidak kisah jika dirinya terpaksa memakai baju yang di beli di pasar malam sahaja demi ingin menyimpan wang untuk anak-anaknya.

“Saya tidak kisah jika terpaksa membeli baju di pasar malam asalkan saya tidak membazir wang. Ini kerana saya sudah puas mengecapi apa yang dikehendaki ketika zaman remaja dulu. Selepas ini jika teringin baju baharu, saya akan mendapatkannya di pasar malam sebab saya mahu simpan wang untuk masa depan anak-anak kerana ingin membelikan setiap mereka rumah.”

“Hari ini saya mencari rezeki untuk anak-anak. Jika dulu saya pakai barangan berjenama, tetapi kini semua itu bukan lagi keutamaan. Selepas Muhammad lahir, saya tidak lagi keluar membeli-belah untuk diri sendiri. Baju, beg dan kasut yang dibeli dulu masih boleh digunakan, tidak perlu membazir,” katanya kepada Berita Harian Online berhubung perkara itu.

Pada masa yang sama, Diana berkata bahawa tumpuannya kini lebih berarah kepada kehidupan kedua anaknya. Terdahulu, Diana telah mendirikan rumah tangga bersama pelakon terkenal, Farid Kamil pada penghujung 2012. Hasil perkahwinan selama empat tahun lalu, mereka dikurniakan dua cahaya mata, Muhammad, 3 tahun dan Nur Aurora yang berusia 7 bulan. (rkty/w)


"Ada Hikmah Disebalik Kemalangan Jalan Raya Yang Berlaku"

Selepas mengalami kemalangan jalan raya tempoh hari, Awi Rafael meluahkan rasa bersyukurnya apabila diberi peluang sekali lagi untuk terus bernafas dan melalui kehidupan sehari-harian. Pada masa yang sama, beliau juga akui kejadian malang yang berlaku ke atas beliau pada bulan lalu turut memberikan seribu satu hikmah buat dirinya.

“Selepas kejadian motosikal saya dilanggar sebuah kereta bulan yang lalu, saya sangat bersyukur masih diberi peluang untuk terus bernafas. Alhamdulillah, Allah SWT lindungi dan panjangkan umur saya lagi. Malah rezeki saya dalam bidang seni semakin melimpah ruah. Saya juga diberi kepercayaan untuk menghasilkan karya-karya baru”

“Terbaru lagu duet bersama Altimet iaitu Kalau Aku Kaya juga turut mendapat pengiktirafan selepas berjaya mencecah satu juta muat turun di laman internet. Semua ini seakan satu hikmah besar buat kehidupan saya yang semakin meningkat usia,” katanya kepada portal Astro Gempak berhubung kejadian malang yang menimpa baru-baru ini.

Terdahulu, Awi dikatakan mengalami kemalangan jalan raya apabila kenderaanya dilanggar oleh sebuah kereta kira-kira jam 1 pagi berdekatan dengan kawasan perumahannya di Kota Damansara. Kejadian malang itu turut menyebabkan Awi diseret oleh kereta berkenaan sehingga menyebabkan kecederaan pada bahagian kaki beliau.

Bagaimanapun menurut Bahagian Promosi Domestik Warner Music, Anne Mokhtar, Awi dikatakan stabil selepas dimasukkan ke hospital dan menerima rawatan sekitar jam 3 pagi selepas kejadian berlaku. Sementara itu Awi akui, Ramadhan tahun ini dianggap lebih istimewa dan bermakna buat dirinya selepas melalui pelbagai perubahan dalam hidupnya. (rkty/w)


Emma Maembong Tak Pernah Rasa Diri Popular

Pelakon Emma Maembong memberitahu dia tidak pernah berasakan dirinya popular kerana pelakon ini percaya kepada rezeki dan ketentuan Tuhan selain tidak kisah jika selalu digandingkan bersama kekasih hati iaitu Kamal Adli.

“Saya tak pernah rasa diri di atas. Saya jenis yang relax, dan tak pernah untuk meletakkan apa-apa level. Kalau ada rezeki adalah,” katanya yang ditemui di Majlis Melodi Raya 2016.

Tambahnya lagi, walaupun telah memenangi Pelakon Drama Wanita Popular ABPBH baru-baru ini, dia tidak kisah atau memilih untuk berlakon dengan mana-mana artis atau syarikat produksi tersebut.

“Tak kisah pun untuk berlakon dengan sesiapa sebab saya menghormati produksi tersebut, sesiapa sahaja hero saya berlakon,” katanya kepada Rotikaya.

Sementara itu, Emma turut berkata dia tidak kisah untuk kerap kali berlakon bersama Kamal Adli ini kerana permintaan stesen TV terbabit. Bagaimanapun, dia mahu mengurangkan lakonan bersama Kamal Adli kerana risau akan penonton yang jemu melihat mereka di layar tv.

“Saya tak kisah berlakon dengan Kamal, lagipun ini permintaan stesen TV yang mahukan kami digandingkan, seingat saya sudah 5 drama lakonan saya bersama Kamal,” katanya yang akan bercuti selama seminggu sempena Hari Raya tahun ini. (rtky/h)


Eina Azman Teruja Sambut Aidilfitri Bersama Anak Kembar

Pelakon Eina Azman memberitahu pada tahun ini dia begitu teruja untuk menyambut Aidilfitri kerana perayaan itu akan turut disambut bersama-sama dengan suami tercinta serta anak kembar mereka bersama.

“Kalau saya raya biasa sahaja cuma tahun ini keterujaannya berbeza kerana raya tahun ini sudah ada baby. Tahun ini saya kena sediakan baju untuk baby lima pasang dan sedondon,” katanya yang ditemani suaminya di Majlis Melodi Raya 2016.

Eina turut memberitahu bahawa dia begitu seronok sekali setelah bergelar seorang ibu walaupun kadang-kalanya dia penat melayan kerenah kedua-dua bayi kembarnya itu.

“Seronok tak terkata, sampaikan bila nak keluar tak sampai hati nak tinggalkan baby lama-lama. Alhamdulillah juga saya ada pembantu yang menolong saya menjaga mereka. Kalau saya seorang memang saya tak mampu,” katanya kepada Rotikaya.

Sementara itu, Eina turut memberitahu akan berlakon semula pada penghujung tahun ini setelah beberapa bulan ini. Semoga Aidilfitri kali ini akan lebih meriah dengan kelahiran cahaya mata tercinta buat pasangan ini. (rtky/h)


"Tiada Niat Dihati Mahu Menumpang Populariti Ayda Jebat"

Gosip cinta diantara penyampai radio, Radin dan Ayda Jebat bukanlah sesuatu yang baru didengar, sering hadir memakai baju sedondon menguatkan lagi dakwaan orang ramai bahawa mereka sedang bercinta. Namun, apabila ada pihak mengatakan beliau cuba menumpang populariti Ayda, Radin menafikan dakwaan itu sekerasnya.

“Isu menumpang populariti ini bagi saya hanyalah tohmahan biasa. Mereka adalah pihak yang tidak suka melihat saya berkawan dengan Ayda. Cakaplah apa sahaja, saya hanya berteman rapat dengan Ayda. Dan tidak lebih daripada itu. Tidak pernah walau sekali pun niat di hati saya ini untuk menumpang populariti yang dikecapi oleh Ayda”

“Kami tidak pernah merancang untuk berkawan, semua ditentukan oleh Tuhan. Saya ikhlas mencari rezeki dalam dunia seni. Bukan untuk popular sahaja namun, tujuannya adalah untuk membuktikan kemampuan saya. Sebab itu, saya tidak pernah ambil pusing kalau ada orang cakap saya kawan dengan Ayda sebab nak popular,” katanya kepada Utusan Online.

Sebelum ini Radin pernah mengeluarkan kenyataan bahawa beliau tidak menolak jika ada jodoh dintara dirinya dengan penyanyi Pencuri Hati itu. Radin akui dirinya mula rapat dengan Ayda apabila gadis itu menjadi tetamunya di konti. Selepas itu mereka mula berkawan rapat, malah peminat masing-masing juga sangat senang dengan hubungan mereka.

Namun begitu, setiap kali ditanyakan mengenai gosip cinta mereka yang hangat diperkatakan umum, masing-masing memilih untuk mendiamkan diri sahaja dan menafikan segala dakwaan yang dilemparkan. Apapun, mungkin mereka lebih selesa tidak mendedahkan hubungan mereka kepada orang ramai, doakan saja jika mahu mereka bersama. (rkty/w)


Hafiz Hamidun Selamat Jalani Pembedahan Buang Air Dalam Paru-Paru

Selepas mengalami demam kerap baru-baru ini, Hafiz Hamidun terpaksa dimasukan ke hospital akibat penyakit pneumonia dan menjalani pembedahan bagi membuang air didalam paru-parunya. Dan menerusi akaun instagramnya, Hafiz turut berkongsi kegembiraan beliau apabila dirinya telah selamat menjalani pembedahan tersebut.

Melalui perkongsian itu, beliau turut berterima kasih kepada peminatnya yang tidak putus mendoakan kesejahteraan beliau ketika menjalani pembedahan yang dijalaninya semalam. Pada masa yang sama, peminat rata-rata turut memberikan ucapan serta mendoakan penyanyi kesayangan mereka itu supaya cepat sembuh.

Terdahulu, menerusi Berita Harian Online semalam, Haifz dimaklumkan dimasukkan ke sebuah hospital Ahad lalu selepas beliau mengalami demam yang kerap sejak awal Jun lalu. Beliau dimasukkan ke wad selepas bacaan platelet darahnya mencatatkan penurunan sedangkan suhu badan beliau masih dalam keadaan panas.

Sementara itu, Hafiz ada berkongsi bagaimana beliau mendapat penyakit itu dimana, baru-baru ini beliau ada bercuti ke Afrika Selatan, ketika disana saya hanya memakai jaket biasa serta ambil mudah tentang pemgambilan makanan walaupun pada masa itu cuaca disana sangat sejuk ditambah dengan cuaca yang tidak menentu.

Sedikit gementar dengan pembedahan yang bakal beliau jalani, Hafiz membuat persiapan dengan menonton prosedur pembedahan terbabit di laman Youtube supaya dirinya lebih bersiap sedia menghadapi segala kemungkinan. Malah katanya, sekurang-kurangnya boleh menambah pengetahuannya mengenai pembedahan itu. (rkty/w)


Yana Samsudin Tak Mahu Membazir Buat Persiapan Sambut Kelahiran Bayi

Bakal menyambut kelahiran bayi pertama pada 26 Julai ini, Yana Samsudin akui tidak bernafsu untuk membeli belah barangan keperluan bayi mereka sejak berbadan dua. Dengan itu, mereka memutuskan untuk membuat persiapan menyambut cahaya mata pertama mereka itu secara sederhana sahaja dengan membeli barang keperluan penting.

“Saya banyak beli baju bayi sahaja, barang-barang lain tidak beli lagi, setiap kali keluar untuk beli barang saya tidak tahu untuk beli apa dan akhirnya beli baju sahaja. Sejak hamil pun saya jarang menghabiskan masa untuk membeli belah sehingga suami saya pun pelik kerana dia tahu saya seorang yang suka shopping,” katanya kepada m Star Online.

Namun apabila ditanyakan mengenai jantina bayi comel mereka itu, Yana dan suami memilih untuk merahsiakannya terlebih dahulu kerana masih belum bersedia untuk mendedahkan berita itu kepada umum. Tambahnya lagi, biarlah perkara itu menjadi kejutan buat peminatnya dan orang ramai hanya mengetahuinya sebaik sahaja bayi dilahirkan.

Sementara itu, Yana dalam masa yang sama turut memberitahu bahawa sehingga kini beliau masih belum membuat keputusan sama ada ingin bersalin di Kuala Lumpur atau pun di kampung halamannya di Yong Peng, Johor. Ini kerana menurut nasihat doktor jika beliau mahu bersalin di Kuala Lumpur, beliau tidak boleh pulang ke kampung untuk beraya. (rkty/w)


"Saya Memang Suka Menegur, Takut Merajuk Pula Wawa Di Lokasi"

Industri hiburan sering kali melihat ramai pasangan selebriti suami isteri yang bergandingan berlakon bersama didalam sesebuah drama atau filem. Namun berbeza bagi Aeril Zafrel, beliau lebih selesa untuk tidak bergandingan bersama isterinya, Wawa Zainal bagi mengelakkan ada yang berjauh hati kerana sikapnya yang suka menegur dan cerewet.

BACA: Gambar Sekitar Majlis Akikah Anak Kedua Wawa Zainal, Aeril Zafril

“Saya tidak pernah halang Wawa untuk berlakon kerana itu adalah minatnya. Baru-baru ini pun dia ada membintangi drama bersiri Duda Terlajak Laris untuk slot Akasia TV3. Lagipun rasanya Wawa dan pihak produksi lebih tahu watak sesuai untuknya. Cuma, kami tak betah jika digandingkan bersama kerana bimbang nanti saling menegur antara satu sama lain”

“Wawa tak suka berlakon dengan saya memandangkan saya agak cerewet. Silap gaya dia boleh merajuk di lokasi. Bagi saya teguran bagus untuk perbaiki kekurangan yang ada, tetapi dalam keadaan saya dan Wawa, rasanya tidak sesuai. Ia bukanlah masalah besar kerana kami ada pilihan,” katanya kepada Harian Metro Online berhubung perkara berkenaan.

Sementara itu, pada masa yang sama Aeril turut berkongsi tentang sikapnya yang terbuka untuk menerima teguran daripada pihak pengarah jika terdapat sebarang kesalahan atau kekurangan dalam lakonannya. Malah katanya, beliau sendiri berasa tidak selesa jika tidak ditegur oleh pengarah dan mula mempersoalkan mutu lakonannya adakah baik atau sebaliknya. (rkty/w)


Fida Ibrahim Dapat Kek Hari Jadi Bernilai RM50,000 & Jam Tangan Rolex

Penyanyi yang terkenal dengan lagu Apo Kono Eh Jang bersama Dato’ Ac Mizal, Fida Ibrahim baru-baru ini telah menyambut ulangtahun kelahirannya yang ke 30. Namun apa yang menjadi bualan, beliau dikatakan menerima sebiji kek hari jadi yang bernilai RM50,000. Malah beliau menerusi instagramnya turut berkongsi mengenai itu.

“Nilai kek RM50,000 itu adalah termasuk dengan harga jam tangan yang dihias di atas kek tersebut, jam jenama Rolex itu hadiah istimewa daripada kawan-kawan rapat dan rakan kongsi bisnes saya. Manakala kek istimewa seberat 20 kilogram yang dihasilkan oleh Datuk Fazley Yaakob khas untuk saya itu juga agak mahal dan eksklusif”

“Pada asalnya saya agak terkejut dan marah apabila mereka beritahu majlis tersebut cecah RM100,000 tapi bila mereka jelaskan tujuan sebenarnya saya terpaksa akur. Mereka hanya mahu saya gembira pada hari jadi ke 30 ini setelah penat bekerja menguruskan perniagaan,” katanya kepada m Star Online berhubung perkara berkenaan.

Sementara itu, beliau turut berkongsi tentang sambutan hari jadinya itu dimana, sambutan besar-besaran hari jadinya itu dibuat tanpa pengetahuannya kerana pada asalnya beliau hanya diberitahu untuk menghadiri majlis pertunjukan fesyen sahaja. Dalam sambutan itu hampir 100 tetamu hadir memeriahkan majlis hari jadinya itu termasuk kumpulan 6ixth Sense.

Sambutan hari jadi yang dirancang secara besar-besaran itu telah diadakan di The Row dan mula menjadi kontroversi dan bualan orang ramai apabila Fida menerima sebiji kek hari jadi yang sangat mahal. Walau apapun, rasanya belum terlambat untuk ucapkan selamat hari jadi yang ke 30 kepada Fida. Semoga diberi kesihatan dan kehidupan yang lebih baik. (rkty/w)


Zamani Slam Rindu Sambut Ramadhan Di Rumah Pengasih

Selepas lama menghabiskan masa di Rumah Pengasih tahun lalu, Zamani Slam akui kadang kala beliau merindui kemeriahan menyambut bulan Ramadhan ketika mendapatkan rawatan pemulihan dadah disitu. Kerinduan itu bertambah apabila mengenangkan saat-saat penghuni pusat itu bersama-sama berbuka puasa, terawikh dan melakukan aktiviti keagamaan.

“Sudah lama saya tidak merasai keindahan dan kemeriahan Ramadan dalam erti sebenarnya dan pengalaman menyambut bulan puasa di pusat pengasih banyak memberi saya kenangan manis. Malah ketika disana, kami banyak melakukan semua aktiviti yang diaturkan bersama-sama dan sekaligus tidak pernah meninggalkan solat berjemaah serta sola sunat terawih.

“Apabila saya sudah keluar dari sana, sambutan Ramadan tahun ini membuatkan saya terkenang suasana di Rumah Pengasih. Jujurnya saya belum sempat melakukan solat terawih di masjid tetapi akan cuba mencari peluang untuk berbuat demikian,” katanya kepada m Star Online mengenai suasana Ramadhan pada tahun ini yang memberi kelainan pada dirinya.

Selain itu, beliau turut meluahkan rasa syukur kerana merasakan Ramadhan kali ini lebih baik dari sebelumnya dan ini kerana pengalaman di Rumah Pengasih banyak mendisplinkan beliau. Malah pada masa yang sama, Zamani turut merancang untuk meluangkan masa bersama penghuni disana dalam sebuah majlis berbuka pusa dalam masa terdekat ini. (rkty/w)


Tutup Kafe Di Bangsar, Nora Danish Buka Di Bangi & TTDI

Berpunca daripada kadar sewa kedai yang agak tinggi, pelakon Nora Danish mengakui bahawa kafe Kopi & XOXO miliknya yang terletak di Bangsar akan ditutup. Tambah Nora, keputusan untuk menutup kedainya di situ tidak ada kaitan dengan masalah dalaman.

“Sebenarnya kami menumpang perniagaan butik Rumoda, jadi bila mereka tidak berada di sana lagi, sukar bagi kami untuk menampung perbelanjaan lokasi tersebut disebabkan nilai sewa yang agak tinggi”

“Dalam masa yang sama juga kami turut membuka sebuah kafe di TTDI dan Bangi, yang baharu saja beroperasi dalam waktu terdekat ini. Kedudukan kafe dan butik itu bersebelahan sahaja dan akan dibuka pada awal bulan Ramadan ini. Saya sudah dapat lihat yang sepanjang Ramadan ini saya akan berada di Bangi bagi menguruskan perniagaan saya”

“Kenapa saya pilih Bangi? Saya dapat lihat pasaran di sana amat menggalakkan,” katanya dipetik daripada Utusan Online. Tambah Nora, peluang perniagaan yang muncul kini membuatkan dia komited terhadap bidang tersebut malah turut berhasrat untuk memiliki produksi sendiri. (rtky/s)


Uqasha Senrose Sahur Awal Demi Kerjaya

Seringkali terlibat di dalam penggambaran drama yang memakan masa lama, pelakon Uqasha Senrose mengatakan bahawa dia sememangnya merupakan seorang insan yang susah untuk bangun sahur namun dalam masa yang sama membuat persiapan sebaiknya untuk berpuasa.

“Untuk macam Sha dah besar ni, macam tak sahur pun takpe tapi macam maybe dalam pukul 2, Sha akan makan kurma dan minum air masak banyak-banyak, tu je. Sebab kadang-kadang shooting pukul 8, nak tidur lagi, nak sembahyang subuh lagi so Sha akan awalkan sahur”

“Sha jujur, bila dah tidur memang susah sangat nak bangun,” kata Uqasha kepada mStar Online. Selain itu, Uqasha juga menjelaskan apabila sudah berkahwin nanti, pastinya perkara itu akan berubah demi kebaikan bersama.

Apa pun, semoga pelakon wanita ini dapat mengharungi ibadah puasa dengan sempurna. Dalam perkembangan lain, Uqasha tekad untuk membangunkan semula jenama tudugnya yang kini sudah lingkup kerana terlalu percayakan rakan. (rtky/s)


Kontroversi Lalu Buat Janna Nick Lebih Berhati-Hati Ketika Bercakap

Setelah terpalit dengan pelbagai kontroversi sebelum ini, Janna Nick menjelaskan bahawa pengalaman lalu banyak mengajar beliau untuk lebih berhati-hati ketika sebelum melakukan sesuatu perkara. Malah sedikit sebanyak perkara-perkara negatif yang terjadi sebelum ini telah membuka matanya tentang siapakah musuh dan kawan.

“Kontroversi yang berlaku menjadikan saya insan yang lebih baik, ia banyak mengajar saya untuk berhati-hati dan menyedarkan saya siapa kawan dan siapa musuh. Sekarang saya banyak berfikir sebelum bercakap sama ada apa yang saya perkatakan itu disukai atau tidak oleh orang yang mendengar. Tidak semua orang yang sukakan kita”

“Kalau dia sudah beritahu kepada media bahawa dia sudah maafkan saya dan saya sudah maafkan dia maka selesailah. Setakat ini kami belum pernah bertemu dan tidak tahu apa rasa hati masing-masing,” katanya kepada m Star Online mengenai hubungan beliau dengan Ruhainies selepas pergaduhan yang pernah timbul diantara mereka.

Sebelum ini, Janna pernah dihimpit dengan pelbagai kontroversi antaranya kerana bersikap acuh tidak acuh dengan seorang pengacara berpengalaman, kemudian belum lagi reda perkara itu, tidak lama selepas itu beliau dituduh menghasut seorang pengarah drama terkenal untuk mengugurkan nama pelakon Ruhainies di dalam sebuah filem pula.

Pada masa yang sama, Janna sebelum ini pernah menjelaskan bahawa dirinya lebih selesa menjadi diri sendiri tanpa perlu berpura-pura serta menghiraukan kata-kata negatif orang ramai terhadapnya. Baginya lebih baik beliau menumpukan perhatian kepada perjalanan kerjaya seninya berbanding terlalu ambil pusing terhadap kritikan orang. (rkty/w)


Che Ta Jawab Isu Koleksi Baju Raya Indah Khabar Dari Rupa

Sebelum ini ada pihak mendakwa bahawa koleksi baju keluaran Rozita Che Wan yang dipasarkan hanyalah indah khabar dari rupa apabila kualiti baju tersebut dikatakan tidak seperti yang diiklankan. Dengan itu Che Ta tampil memberikan penjelasan berkenaan isu terbabit dengan meminta orang ramai peka dengan size baju yang dipakai.

“Baju itu sama sahaja cuma yang berbezanya adalah saiz baju tersebut. Mereka kena faham bahawa setiap orang mempunyai bentuk badan yang berbeza. Jadi sepatutnya baju itu dipilih mengikut saiz yang sesuai dengan tubuh mereka”

“Bila ambil saiz yang salah jadi bila disarungkan baju itu ke tubuh, sudah pastilah nampak serba tidak kena. Saya ambil masa enam bulan untuk hasilkan koleksi baju ini, tak mungkinlah saya nak sia-siakan usaha sendiri dengan menjual sesuatu barang tanpa memikirkan tentang kualiti terlebih dahulu. Lagipun kami menggunakan kain yang selesa dan memudahkan mereka untuk mengambil wuduk,” katanya kepada portal Astro Gempak berhubung perkara itu.

Berikutan kontroversi ini, Che Ta sekaligus menafikan dakwaan yang mengatakan bahawa koleksi baju raya beliau yang turut berkolaborasi dengan sebuah pasaraya terkemuka itu tidak berkualiti seperti yang diiklankan. Katanya lagi, semua rekaan koleksi itu adalah dari ideanya sendiri dan mengharapkan pembeli merasa cantik apabila memakainya.

Terdahulu, kecoh apabila ramai pihak mempersoalkan kualiti kain yang digunakan didalam koleksi baju raya oleh Che Ta yang dianggap seperti indah khabar dari rupa dan turut mempersoalkan harga yang dijual seperti tidak berbaloi dengan kualiti kain sehingga mengundang perbalahan diantara peminat beliau di laman sosial. (rkty/w)


"Tidak Sorok Anak Cuma Tiada Akaun Instagram Khas Untuk Anak Saya"

Setiap pasangan pastinya teruja dengan kehadiran cahaya mata pertama mereka, malah kebanyakkan selebriti akan membuka sebuah akaun Instagram khas untuk berkongsi perkembangan bayi mereka bersama peminat. Namun berbeza bagi Sam Bunkface yang menginginkan kehidupan privasi buat bayi pertama mereka.

“Syukur, tak lama lagi saya akan jadi bapa. Sudah tentu saya sangat gembira dan teruja untuk menyambut kelahiran anak pertama. Bagaimanapun, sehingga kini saya belum tahu jantina bayi kerana mahu ia jadi kejutan. Saya serahkan kepada isteri untuk mengumumkanya. Saya tidak kisah sangat soal jantina asalkan sihat, itu sudah cukup”

“Saya mahu zuriat kami membesar secara normal seperti anak orang lain. Bagaimanapun, tidak bermakna saya sorok anak kerana tetap berkongsi gambarnya untuk tatapan peminat. Kalau tanya sama ada saya akan membuka akaun Instagram rasmi untuknya nanti, ia tidak mungkin berlaku,” katanya kepada Harian Metro Online.

Pada masa yang sama, Sam turut berkongsi keterujaan beliau yang tidak sabar lagi mahu menyambut kelahiran bayi pertama mereka yang dijangka akan bersalin pada awal September ini. Sam turut memaklumkan bahawa mereka masih tidak mengetahui jantina bayi tersebut kerana ingin menganggapnya sebagai kejutan buat mereka berdua.

Walau apapun, setiap orang mempunyai cara tersendiri untuk membesarkan anak-anak kecil. Sebagai selebriti pasti ramai yang ingin mengetahui perkembangan pembesaran anak-anak mereka, namun mungkin pendekatan yang digunakan oleh setiap orang berbeza mengikut pandangan setiap pasangan suami isteri. (rkty/w)


Istimewa Untuk Pencinta Haiwan: PETSMORE Kini Dibuka Di Shah Alam

Berita baik bagi pencinta haiwan di seluruh Malaysia, PETSMORE kini akan membuka sebuah lagi cawangan baru di Seksyen U13 Setia Prima, Setia Alam. Pembukaan rasmi cawangan baru itu akan diadakan pada 16 sehingga 19 Jun ini dengan pelbagai promosi hebat ditawarkan.

Antara tawaran durian runtuh yang diberikan, 100 pengunjung pertama yang datang pada hari Khamis, 16 Jun bermula pada jam 11.30 pagi bakal berpeluang menerima baucer pet percuma bernilai RM300 beserta baucer wang tunai berjumlah RM30 tanpa had minima pembelian.

Manakala khas buat peminat kucing pula, PETSMORE menawarkan sebanyak 5 sesi dandanan yang berharga RM265 dengan hanya harga serendah RM10 sahaja untuk pelbagai jenis baka kucing. Jadi tidak perlu lagi bayar lebih untuk menghantar kucing kesayangan anda ke salon mahal jika PETSMORE mampu memberikan harga durian runtuh.

Tapi bukan itu sahaja, pelbagai hadiah misteri bernilai RM100 turut menanti 30 pengunjung pertama. Malah selain itu, bagi memeriahkan lagi suasana, PETSMORE turut mengadakan jualan murah besar-besaran dengan potongan diskaun sehingga 70% untuk kesemua produk.

Selain itu, pemegang kad keahlian PERTSMORE juga berpeluang menikmati servis penginapan untuk haiwan peliharaan secara percuma selama 2 hari pada setiap tahun. Jika haiwan kesayangan anda jatuh sakit selepas membuat pembelian pula, jangan risau, PETSMORE ada menyediakan jaminan kesihatan selama 7 hari termasuk tarikh pemulangan selama 30 hari.

Menarik lagi, buat pemegang kad keahlian PETSMORE pula, ada tawaran istimewa buat mereka yang ingin membuat pembelian bärångan di PETSMORE dimana diskaun sebanyak 5% akan diberikan untuk kesemua produk. Dan jika berkunjung ke PETSMORE pada hari jadi anda, potongan sebanyak 5% lagi akan diberikan. Berbaloi-baloi bukan?

Pemegang kad keahlian juga boleh menikmati ganjaran pada setiap pembelian dengan mengumpul dan menebus mata tersebut. Untuk maklumat lanjut mengenai promosi boleh layari Facebook mereka di: https://www.facebook.com/petsmore/ atau laman web rasmi Petsmore http://www.petsmore.com/.

Jangan lupa datang beramai-ramai ke pembukaan rasmi PETSMORE yang dibuka dari jam 10 pagi hingga 10 malam di alamat 1-5-G & 1-5-1 ,Jalan Setia Prima, WU13/W, Seksyen U13, Setia Alam, 40170 Shah Alam, Selangor. Nak mudah lagi sampai guna aplikasi Waze, klik sini.

Cepat kunjungi cawangan PETSMORE berdekatan dengan anda. Terdapat 25 cawangan PETSMORE yang boleh dikunjungi termasuk kawasan Lembah Klang dan Selangor. Jika ingin mengetahui maklumat lannjut berkenaan lokasi-lokasi cawangan PETSMORE boleh klik sahaja disini http://www.petsmore.com/store-locator/selangor/


"Jangan Cepat Mencaci, Berilah Masa Untuk Stacy Belajar Tentang Islam"

Selepas memeluk agama Islam pada Ogos tahun lalu, pelbagai spekulasi melanda Stacy AF atau nama Islamnya, Ummu Shaikhah Stacy Annam. Berikutan perkara itu, Akim Ahmad menafikan sekerasnya dakwaan sesetengah pihak yang mengatakan beliau seperti seorang suami yang dayus kerana membiarkan isterinya tidak berhijab walaupun selepas memeluk Islam.

“Saya tahu ada pihak yang mendakwa bahawa saya seorang suami yang dayus kerana tidak menyuruh Stacy berhijab setelah beliau memeluk Islam. Bagi saya tohmahan sebegitu tiada asasnya kerana sebagai saudara baru dalam Islam, masih banyak yang perlu dia pelajari. Benar bertudung adalah tuntutan untuk wanita Islam, namun berilah Stacy masa”

“Tugas saya untuk mendidik dan membimbing Stacy mendalami agama Islam bukanlah sesuatu yang mudah. Janganlah sewenang-wenangnya melemparkan kata cacian yang tidak berasas kepada kami,” jelasnya kepada Berita Harian Plus berhubung dakwaan sesetengah pihak yang berpendapat Stacy sepatutnya bertudung sebaik memeluk Islam.

Baginya lagi, Stacy diibaratkan seperti kanak-kanak yang masih kecil yang perlu mempelajari banyak perkara didalam kehidupan sehariannya. Sama juga seperti beliau yang baru sahaja menjadi saudara Islam, masih banyak yang perlu dipelajarinya, dimana beliau sendiri juga mengambil pelbagai initiatif untuk belajar mengaji dan sebagainya lagi.

Terdahulu, Stacy ada mendedahkan bahawa beliau juga ingin menumpukan perhatian mempelajari bacaan Al-Quran sepanjang bulan Ramadhan yang mulia ini. Dengan itu, Stacy telah mengupah seorang ustazah yang akan ke rumahnya untuk mengajar beliau mengaji serta mempelajari lebih mendalami lagi tentang kelebihan Al-Quran. (rkty/w)


Hafidz Roshdi Beri Amaran Kepada Individu Cipta Instagram Palsu Isteri

Umum mengetahui bahawa isteri kepada Hafidz Roshdi tidak mempunyai akaun instagram, namun baru-baru ini Hafidz menyedari ada pihak yang tidak bertanggungjawab mewujudkan sebuah akaun instagram yang meletakkan nama isterinya. Bimbang dengan perkara itu, Hafidz memberi amaran kepada individu terbabit.

“Saya sedar ada akaun palsu yang menggunakan nama dan gambar-gambar isteri saya tiga hari selepas kami berkahwin. Saya tidak tahu apa tujuan mereka membuat akaun tersebut. Saya menghantar mesej peribadi ke akaun tersebut dan memberi amaran supaya mereka menutup akaun itu dan tidak mencuri gambar-gambar isteri saya dengan tujuan tertentu”

“Saya sudah selidik bahawa individu yang menguruskan akaun itu adalah lelaki dan katanya dia minat kepada isteri saya dan ingin menubuhkan kelab peminat. Saya tidak tahu apa sebenarnya niat individu tersebut dan hanya bersangka baik sahaja,” katanya kepada m Star online berhubung akaun instagram palsu isterinya yang diwujudkan.

Untuk makluman semua, akaun instagram palsu yang kini menggunakan profil @shue.shuhada itu sudah berjaya memiliki pengikut seramai 41.4 ribu dan mempunyai kira-kira 43 gambar peribadi mereka, bagaimanapun selepas ditegur oleh Hafidz yang risau akan keselamatan isterinya, individu tersebut telah menukar akaun terbabit kepada kelab peminat Nurul Shuhada.

Pun begitu, Hafidz memberitahu bahawa buat masa ini beliau tidak merancang untuk mengambil sebarang tindakan terhadap individu terbabit kerana belia dan isteri hanya bersangka baik selagi beliau tidak menjejaskan keamanan serta maruah rumah tangganya. Tetapi Hafidz tetap terus memantau perkembangan akaun itu dari semasa ke semasa. (rkty/w)


Tomok Tetap Terus Berpuasa Walaupun Selepas Jalani Pembedahan Bahu

Walaupun terpaksa menanggung kesakitan akibat bahu patah, Tomok tetap meneruskan ibadat berpuasa seperti biasa selepas beliau menjalani pembedahan seminggu lalu bagi mengeluarkan besi yang dimasukkan ke bahagian yang cedera. Tomok juga menerusi akaun instagram beliau telah berkongsi gambar jahitan di bahunya itu kepada umum.

“Saya baharu saja menjalani pembedahan pada minggu lalu bagi mengeluarkan besi yang diletakkan pada bahu. Jahitan itu pula akan dibuka dalam tempoh masa dua minggu lagi. Jadi saya berkongsi insiden yang menimpa ini sebagai teladan kepada mereka yang gemar bermain sukan diluar sana supaya tidak mengalami perkara yang sama”

“Mungkin kerana tergesa-gesa main bola dan badan belum bersedia sehingga menyebabkan bahu patah selepas beberapa minit turun ke gelanggang. Biarpun berat hati untuk berkongsi gambar jahitan itu di laman sosial, saya mengambil pendekatan untuk jadikan ia sebagai iktibar kepada yang gemar bersukan,” katanya kepada Berita Harian Online.

Dalam masa yang sama, Tomok akui bahawa doktor telah menasihatinya serta menegah beliau daripada melakukan kerja berat bagi mengelakkan komplikasi berlaku pada bahunya. Malah Tomok turut berpesan kepada penggemar sukan supaya mementingkan sesi memanaskan badan bagi mengelakkan insiden yang tidak diingini berlaku. (rkty/w)


Gambar Sekitar Mira Filzah & Keluarga Berada Di Mekah Tunai Umrah

Baru-baru ini Mira Filzah ada mengumumkan bahawa beliau bersama keluarga akan berangkat ke tanah suci Mekah untuk menunaikan umrah. Beliau menerusi akaun instagram telah berkongsi berita itu kepada umum pada malam sebelum beliau berangkat ke Mekah bagi menjalani umrah di sepanjang bulan Ramadhan yang mulia ini.

Selain itu, dalam posting yang dimuat naik dilaman sosial itu, Mira Filzah juga sempat memohon maaf kepada semua peminatnya jika ada tersalah silap laku dirinya sebelum berangkat ke tanah suci. Rata-rata peminat membanjiri akaun Mira dengan mendoakan kesejahteraan dan keselamatan penyanyi kesayangan mereka itu.

Semasa berada disana juga, Mira sempat berkongsi beberapa gambar beliau bersama keluarga ketika menjalani ibadah berpuasa di Mekah. Turut tidak ketinggalan, Mira juga berkongsi beberapa gambar keindahan dan kecantikan Kaabah buat peminatnya yang mungkin masih tidak berkesempatan menjejakan kaki ke Mekah.

Dengan ini kami kongsikan beberapa gambar Mira dan keluarga semasa menunaikan umrah dan menjalani ibadah berpuasa di tanah suci Mekah. Enjoice! (rkty/w)


Akim & The Majistret Bakal Berangkat Ke Mekah Tunai Umrah

Tidak mahu ketinggalan mengambil keberkatan di bulan Ramadhan yang mulia ini, kumpulan Akim & The Majistret bakal berangkat ke tanah suci pada penghujung bukan Jun ini bagi menunaikan ibadah umrah. Bagi vokalis kumpulan itu, Akim Ahmad dengan segala rezeki yang diperolehi sebelum ini membuatkan mereka memasang niat untuk ke Mekah bersama.

“Sebelum ini saya pernah ke Mekah bersama ibu bapa, tetapi tahun ini saya pergi dengan anggota kumpulan Majistret pula. Insyaallah kami akan ke sana selama dua minggu. Sudah lama kami niat mahu ke sana memandangkan rezeki sepanjang tahun lalu dan awal tahun ini tidak pernah putus. Lagipun, kami mahu keberkatan bulan mulia ini”

“Saya bukan tidak mahu bawa stacy bersama tetapi disebabkan dia baru lagi memeluk islam, jadi masih banyak yang perlu dipelajarinya. Saya tidak mahu membebankan dirinya. Kalau boleh biarlah dia belajar satu persatu. Kalau bacaan dan sebutan ayat Al-Quran sudah lancar, kami akan pergi bersama nanti, katanya kepada Harian Metro.

Sementara itu, Akim turut memaklumkan bahawa beliau bekemungkinan besar akan menyambut perayaan Aidilfitri di Mekah bersama anggota kumpulan itu selepas memutuskan untuk memanjangkan tempoh berada disana. Dan oleh disebabkan itu, katanya lagi, Stacy yang tidak bersamanya ke Mekah akan berhari raya di rumah keluarganya di Johor. (rkty/w)


Siti Nurhaliza Terfikir Mahu Jual Kuih Depan Rumah Pada Bulan Puasa

Kerana rindukan pengalaman menjual kuih pada zaman remaja dahulu, Datuk Siti Nurhaliza pernah terfikir untuk membuka gerai menjual kuih di hadapan rumahnya di Ampang sempena bulan Ramadhan ini. Tambahnya, perasaan itu timbu kerana dulu beliau bersama adik beradiknya pernah berniaga kuih di bazar Ramadhan.

“Tidak dinafikan sesekali datang perasaan rindu nak berniaga seperti dulu apatah lagi pembantu rumah saya sememangnya pakar memasak dan berkebolehan membuat kuih-muih. Perkara ini membuatkan hati saya beberapa kali terdetik nak membuka sebuah gerai kecil-kecilan menjual kuih-muih di depan rumah sekarang ini”

“Tetapi tidak pula saya suarakan hasrat itu kepada suami, sekadar terniat di hati sendiri. Namun begitu dengan kesibukan kerjaya saya sebagai penyanyi, hasrat itu terpaksa dipendamkan sahaja,” katanya kepada m Star Online berikutan keinginan beliau yang ingin membuka gerai menjual kuih-muih pada bulan Ramadhan ini.

Dengan itu bagi melepaskan kerinduan yang ada, Siti kerap berkunjung ke bazar Ramadhan untuk mencari kuih-muih. Walaupun ia dianggap terapi namun katanya, beliau terpaksa membataskan keinginannya itu kerana mudah timbul rasa kesian serta serba salah apabila ramai peniaga mula memanggilnya untuk membeli juadah di gerai mereka.

Menurut Siti, beliau memahami perasaan perniaga yang mengharapkan pengunjung membeli di gerai mereka kerana beliau juga pernah berniaga suatu ketika dahulu. Jadi jika berkunjung ke bazar, Siti lebih selesa untuk tunggu di kereta sahaja atau sesekali membuka tingkap menegur orang tua yang sedang berniaga di situ. (rkty/w)


Ezzaty Abdullah Mahu Lebih Dekati Allah Sebelum Bergelar Isteri

Selepas mengumumkan hari perkahwinan yang bakal dilangsungkan pada Syawal nanti, Ezzaty Abdullah akui dirinya mahu lebih mendekatkan diri kepada Allah sebelum beliau bergelar isteri kepada Azwan Kombos. Selain itu, orang tuanya juga turut menasihati supaya menjadikan Islam sebagai asas keharmonian rumah tangga.

“Perasaannya tinggal sebulan sahaja sebelum menjadi isteri sukar untuk digambarkan bagaimana dan Insya-Allah saya ingin dekatkan diri kepada Allah. Sebulan ini iaitu sepanjang bulan Ramadan saya juga tidak ambil tawaran berlakon untuk berehat di rumah dan buat persiapan akhir sebelum kahwin,” katanya kepada m Star Online.

Sementara itu ketika ditanya mengenai penajaan perkahwinan yang kini telah pun siap 90 peratus, Ezzaty berkata, beliau sebenarnya lebih selesa menggunakan duitnya sendiri untuk melangsungkan majlis itu. Namun begitu, beliau tidak menolak beberapa pihak untuk membuat tajaan terhadap majlis berkenaan.

Tambah pelakon itu lagi, beliau ada menerima beberapa pihak penaja tetapi meletakkan syarat bahawa dirinya akan membayar separuh daripada perbelanjaan itu. Ini kerana baginya adalah lebih elok jika majlis tersebut mengikut perancangan sendiri berbanding pihak penaja. (rkty/w)


Stacy Mahu Dalami Islam, Upah Ustazah Ajar Mengaji Di Rumah

Sebagai saudara baru didalam Islam, Stacy AF pastinya teruja menyambut bulan Ramdhan buat pertama kali bersama keluarga tersayang. Tetapi dalam masa yang sama, sebagai seorang yang baru mengenali agama Islam, beliau juga ingin menumpukan perhatian mempelajari bacaan Al-Quran sepanjang bulan yang mulia ini.

“Selama ini, Akim banyak mengajar saya di rumah. Dia okey cuma apa saya lakukan ini adalah atas inisiatif sendiri. Dalam seminggu, tiga atau empat kali ustazah datang ke rumah. Pada masa sama, anak saya Bella juga boleh belajar mengaji. Justeru, sepanjang Ramadan ini saya mengambil keputusan mengurangkan aktiviti seni”

“Kalau ada pun sekadar memenuhi jemputan majlis berbuka puasa. Bukan apa, selaku saudara baru perlu lebih banyak belajar mengenai Islam. Walaupun tidak terus pandai, sekurang-kurangnya saya belajar sedikit demi sedikit. Dalam perkara ini, Bella juga teruja untuk turut serta,” katanya kepada My Artis berhubung perkara berkenaan.

Dalam pada itu, Stacy akui bahawa percubaan beliau berpuasa sebelum ini sedikit sebanyak membantu mengajar erti sebenar bulan Ramadhan. Malah beliau turut sempat berterima kasih kepada suami, Akim Ahmad yang banyak memberi tunjuk ajar dan membantu beliau mendalami agama Islam dengan cara sebetulnya. (rkty/w)


"Putus Cinta Buat Saya Lebih Fokus Pada Kerjaya & Keluarga"

Berita perpisahan diantara pasangan yang suatu ketika dulu hampir ingin mendirikan rumah tangga, Fathia Latiff dan Aiman Hakim sememangnya mengejutkan orang ramai. Namun bagi Fathia, selepas mengubah penampilan kepada bertudung, beliau percaya semua yang terjadi punya hikmah tersendiri.

“Bila saya solo, saya mula terfikir untuk lebih mengejar benda yang lebih penting dalam hidup ini. Dulu saya lebih tak boleh berenggang dengan bekas kekasih. Semua benda dirasakan lebih senang untuk saya, tidak seperti sebelum ini. Saya percaya sekarang boleh lebih fokus dengan kerjaya dan keluarga”

“Saya yakin hidayah Allah itu memang ada kebaikan yang kadang-kadang kita tak tahu. Contohnya sekarang saya dah mempunyai koleksi pakaian sendiri,” katanya kepada portal Extra Tonton ketika ditemui di peragaan fesyen koleksi pakaiannya yang dikenali sebagai Dara itu di Glasshouse of Seputeh, Kuala Lumpur.

Bercakap mengenai koleksi pakaiannya pula, koleksinya itu turut menampilkan helaian berciri tradisi kerana beliau sendiri meminati sesuatu yang klasik. Fathia juga akui bahawa dirinya mempunyai ciri kemelayuan yang kuat, dimana beliau tidak mahu mengubah originaliti sesuatu pakaian traditional itu. (rkty/w)


Waris Kongsi Rezeki Dengan Rakan Berniaga Di Bazar Ramadan

Mahu bersama-sama berkongsi rezeki dengan rakan rakan, penyanyi hip hop dan rapper, Waris kini sedang giat berniaga air bersama rakan-rakannya di bazar Ramadan yang terletak di Subang Bestari. Malah katanya, perkara tersebut turut mengimbau kembali kenangannya ketika zaman remaja.

“Dulu sebelum jadi artis, saya selalu berniaga air dengan kawan-kawan sekampung setiap kali bulan Ramadan. Dah empat tahun jadi artis, tahun ini terasa rindu nak kembali berniaga. Lagipun dapat jugalah bantu kawan-kawan cari duit lebih sempena nak raya nanti”

“Kami akan mula berniaga dari pukul 3.30 petang sehingga masuk waktu berbuka puasa sepanjang Ramadan,” katanya kepada portal Mangga Online ketika mengimbau kenangan yang mengambil tempat di Rembau, Negeri Sembilan tersebut.

Selain itu, Waris menjelaskan bahawa pada tahun ini dia juga turut mengehadkan aktiviti seni demi meluangkan masa bersama isteri untuk menunaikan terawih bersama keluarga dan rakan. (rtky/s)


Hazama Mahu Sederhana Untuk Majlis Perkahwinan

Menjelaskan bahawa dia dan juga bakal isterinya, Genervie Kam bakal mendirikan rumah tangga selepas Aidilfitri nanti, penyanyi Hazama dalam masa yang sama turut menyatakan bahawa dia tidak mahu membazir ketika majlis berlangsung.

BACA: Hazama & Genervie Kam Rancang Nikah Selepas Hari Raya Aidilfitri

“Sebenarnya belum ada lagi kata putus untuk menetapkan tarikh dan lokasi yang sesuai. Bagaimanapun, pihak keluarga kami ada berbincang mengenai hal itu. Namun yang pastinya kami akan melangsungkan secara sederhana kerana tidak mahu membazir”

“Bagi saya lebih baik dahulukan yang wajib dan akan dihadiri oleh kedua-dua belah pihak lelaki dan perempuan. Jadi, tentang kahwin ini saya dan pasangan akan fikirkan selepas hari raya”

“Kalau diikutkan di media sosial sudah tersebar luas menyatakan saya akan berkahwin lepas raya, tidak begitu, yang sebenarnya kami akan fikirkan selepas hari raya. Namun saya tidak menyalahkan mereka kerana menulis macam itu, kami anggap ia sebagai positif dan harap ia termakbul,” kata Hazama seperti dipetik daripada portal Media Hiburan.

Tambahnya, Genervie juga tidak mempunyai sebarang masalah untuk berpuasa malah turut berpuasa sebelum ini selain mempunyai ramai kawan yang beragama Islam. Apa pun, semoga segala persiaapan pasangan ini akan berjalan lancar menjelang hari bahagia. (rtky/s)


Peminat Puji Indah Ruhaila Selamatkan Budak Sesat Di Pusat Beli Belah

Murni sungguh hati penyanyi, Indah Ruhaila apabila baru-baru ini beliau telah menyelamatkan seorang kanak-kanak lelaki yang sesat di sebuah pusat beli-belah. Walaupun dipuji orang ramai, Indah menganggap ianya adalah sebagai satu tanggungjawab sosial dan sesiapa yang berada ditempatnya akan melakukan perkara sama.

“Saya bersama keluarga pergi membeli belah di Johor Premium Outlet (JPO) Sabtu lalu, ketika itu saya lihat ada seorang kanak-kanak lelaki lingkungan usia dua tahun berlari-lari seorang diri tanpa pengawasan. Saya tidak sedap hati dan mengekori kanak-kanak itu sehingga dia tidak tahu hendak ke mana dan seperti mencari seseorang”

“Saya mendekati kanak-kanak itu dan bertanya tentang ibu dan bapa dia, tetapi dia kelihatan ketakutan dan mencari-cari ibunya. Dan selepas itu saya minta untuk buat pengumuman tentang kehilangan kanak-kanak, namun pihak polis tidak membenarkan saya berbuat demikian kerana tidak mahu ada pihak tidak berkaitan datang menuntutnya”

“Jadi saya terpaksalah menunggu sehingga ibu-bapanya datang ke balai. Walaupun pihak polis memberi jaminan untuk menyerahkan budak itu dengan selamat, namun saya tetap tidak sedap hati kerana kasihan melihat kanak-kanak itu dalam ketakutan,” jelasnya kepada m Star Online menceritakan bagaimana kejadian itu berlaku.

Bagaimanapun Indah akui merasa sebak apabila melihat ibu kanak-kanak lelaki itu menangis kerana menyangka beliau tidak akan bertemu dengan anak lelakinya lagi. Kejadian itu turut dirakam melalui sekeping gambar Indah membantu kanak-kanak itu yang dimuat naik oleh peminat di laman Instagram dan tindakannya itu dipuji oleh orang ramai. (rkty/w)


Aweera Terkejut Muntah Keluar Benang, Bimbang Kena Sihir

Disebabkan sering batuk dan demam sejak tiga bulan lalu, Aweera tidak menyangka bahawa sakitnya itu membawa kepada muntah hingga mengeluarkan benang. Katanya lagi, disebabkan batuk dan demam berterusan beliau pergi mendapatkan rawatan di klinik tetapi doktor mengesahkan kerongkong dan tonsilnya sihat sahaja.

“Tiga orang doktor, tiga klinik saya pergi semua bagi keputusan yang sama. Mereka cakap tonsil saya sihat dan tidak bengkak. Merah sedikit itu biasa, kerana saya menyanyi. Saya makan ubat seperti biasa sehinggalah saya muntah keluar benang baru-baru ini dan itu sangat mengejutkan”

“Saya bukanlan orang yang terlalu percayakan bomoh atau ilmu hitam tetapi perkara-perkara Syirik dan Khurafat itu wujud. Saya bimbang jika saya ‘terkena’ permainan orang Syirik dan Khurafat kerana saya tak pernah mempunyai musuh selama ini,” katanya kepada Astro Gempak.

Pada masa yang sama, Aweera turut bercerita bahawa beliau sering mengalami masalah vokal setiap kali mempunyai undangan untuk membuat persembahan pentas walaupun ketika latihan vokalnya suaranya baik sahaja. Pun begitu, beliau akui terpaksa melanggar arahan doktor untuk berehat kerana terpaksa bekerja untuk mencari rezeki. (rkty/w)


8 Cara Berkesan Untuk Berjimat Ketika Ramadan Dan Raya

Kehadiran bulan Ramadan dan juga Aidilfitri setiap tahun pastinya membuatkan anda perlu berbelanja lebih, apatah lagi jika anda sudah berkeluarga atau mungkin baru menyambut cahaya mata baru. Tahukah anda, sebenarnya semua masalah mempunyai penyelesaian?

Kami kongsikan 8 cara berkesan yang mampu memberi pulangan terbaik kepada anda yang mampu membantu anda untuk berjimat dari pelbagai faktor.

Bayi pun nak beraya juga, jangan tak tahu. Jadi hermiso.com hadir dengan promosi Baby Nak Raya di mana anda boleh dapatkan ptongan sehingga 50%. Tapi kena cepat kerana promosi bermula dari 1 Jun sehingga 30 Jun sahaja!

Siapa kata tak boleh berjimat? Kami tahu bab penjagaan anak-anak adalah sangat penting, jadi jika ada potongan sebegini, janganlah tunggu lagi. Antara barangan bayi yang anda boleh dapatkan di sini ialah: Drypers , Mamypoko , Anmum , Huggies , Morinaga , Pigeon dan juga PetPet.

Dah seronok seronok membeli barangan bayi, jangan lupa untuk dapatkan sampel barangan percuma yang ada, tekan saja Add To Cart, bukan kena bayar pun! Mana tahu bila sudah cuba, rasa berkenan, bolehlah beli pula.

Ha, banyak betul benda percuma di hermiso.com , memang berbaloi sungguh berbelanja laman beli belah atas talian ini. Untuk dapatkan baucer KFC percuma, anda mungkin tidak sedar sebab sambil beli barangan Dettol, Vanish, Harpic atau Air Wick, anda secara automatik dapat baucer.

Baucer percuma dapat, sampel percuma dapat, dan setiap RM15 yang anda belanjakan akan didermakan kepada badan kebajikan dan – anda juga layak untuk menyertai pertandingan yang membolehkan anda pergi ke Korea!

Jika sebelum ini anda hanya beli air minuman sikit-sikit saja dan tak cukup masa orang datang rumah, boleh saja beli di sini. Siap ada potongan harga yang buat lagi tak tahan nak beli.

Selain itu, terdapat juga bahagian makanan halal. Betul betul memudahkan anda untuk berbelanja.

Dalam seronok sangat beraya, jangan lupa dapatkan supplemen untuk kesihatan. Selain produk Blackmores, Unigloves, Seven Seas, Bio-Life dan juga Panadol turut ada promosi sehinga 50%. Bagus betul dapat barangan kesihatan dengan harga berpatutan.

Alang-alang dah berbelanja banyak di Hermiso, inilah benda yang paling best sekali. Dengan pembelian RM99 ke atas, segala penghantaran adalah percuma. Bukankah jimat namanya itu. Tak perlu bayar petrol, beratu panjang nak bayar dan juga tak perlu bayar parking kereta, cuma perlu tunggu di rumah saja.

Dengan segala kemudahan yang disediakan oleh hermiso.com dan juga tawaran yang sukar ditolak, tiada alasan lagi bagi anda untuk berjimat ketika di bulan Ramadan dan juga Aidilfitri, namun apa yang penting adalah merancang masa dan perbelanjaan anda.

Daftar sekarang di hermiso.com dan dapatkan baucer hadiah RM10. Baru daftar dah dapat baucer, siapalah nak bagi perkara bagus banyak-banyak macam ini,kan?


Yuna Bidas Komen Peminat Tuduh Dirinya Sembah Syaitan

Pencapaian kerjaya seni Yuna yang telah menembusi pasaran luar negara selepas gandingannya bersama selebriti Hollywood, Usher sememangnya membanggakan. Namun tindakannya yang memuat naik sekeping gambar di Twitter yang dilihat seperti dirinya sedang membuat gaya Iluminati telah mengundang cemuhan orang ramai.

Memetik portal Oh Bulan, selepas gambar tersebut dimuat naik, ramai mula membanjiri laman sosial penyanyi itu, memberikan pelbagai komen serta persepsi negatif berikutan gaya yang dilakukannya. Tidak kurang juga ada yang menuduh Yuna menyembah syaitan serta mengikuti ajaran sesat tersebut sejak beliau mula aktif berkarya diluar negara.

Berang dengan komen-komen sinis yang dilemparkan itu, Yuna tampil mempertahankan diri dengan menulis beberapa tweet membidas kembali pendapat orang ramai yang sewenangnya menilai beliau. Sejurus selepas itu, peminat Yuna mula menyokong dan mempertahankan tindakan Yuna dengan mengatakan rakyat Malaysia terlalu taksub dengan Iluminati.

Bagaimanpun, setelah meneliti akaun Twitter Yuna, nampaknya gambar yang dimuat naik beliau, dimana menunjukkan beliau memakai baju serba hitam dengan gaya mengangkat tangan seperti Iluminati itu telah dipadam. Apapun mungkin Yuna tidak berniat untuk bergaya seperti itu dan sebagai manusia lebih kita bersangka baik sahaja. (rkty/w)


Sharifah Shahirah Akui Cepat Letih, Kuat Makan Sejak Hamil

Selepas pengumuman hamil tempoh hari lalu, Sharifah Shahirah akui hamil pada usia 40am bukanlah mudah apabila kini beliau kerap mengalami keletihan sejak disahkan hamil anak kelima berbeza dengan pengalaman hamilnya sebelum ini. Malah katanya lagi, beliau juga terpaksa memperbanyakkan berehat dirumah sahaja.

“Memang berbeza dengan keadaan dulu. Dulu saya tetap bertenaga dan aktif walaupun berbadan dua. Tetapi kali ini mungkin faktor usia juga mempengaruhi tahap stamina dan kesihatan saya. Kalau boleh saya hanya mahu berbaring dan tidur sahaja sepanjang hari. Saya cepat letih dan kuat makan. Sekarang berat saya mencecah 63 kilogram”

“Saya harus berhati-hati dalam aktiviti harian dan menjaga kesihatan terutama pemakanan. Bimbang nanti ada kencing manis dan tekanan darah tinggi. Elok jugalah saya tidak ada tawaran berlakon. Saya pun risau juga terlalu aktif untuk kehamilan kali ini,” katanya kepada Harian Metro sambil menyatakan beliau tidak mengalami alahan teruk.

Sementara itu, apabila ditanya mengenai kehamilan ini, jelas pengacara itu beliau sudah menjangkakan bahawa dirinya akan hamil lagi pada usia 40an berdasarkan sejarah keluarganya apabila nenek dan ibunya juga mengalami perkara yang sama. Bahkan, kemungkinan adiknya, Sharifah Sakinah juga akan mengalaminya.

Berita kehamilan Sharifah Shahirah didedahkan sejurus selepas beliau dan suami pulang dari mengerjakan umrah pada hujung Februari lalu. Pada ketika itu, beliau sudah pun meluahkan kebimbangannya kerana hamil pada usia yang sudah mencecah 40an, disamping berasa kekok kerana kali terakhir hamil adalah tujuh tahun lalu. (rkty/w)


"Search Ikutkan Hati Sangat, Sekarang Mereka Rasalah"

Selepas berita pihak penganjur ingin menuntut saman ke atas kumpulan Search, pemain drum kumpulan terbabit, Yazit pula tampil menegaskan statusnya dimana, sejak namanya dikeluarkan daripada perjanjian MOU, beliau mengambil keputusan untuk tidak mahu terlibat.

“Saman itu adalah keputusan pihak AFJets. Saya tidak campur sebab dari awal lagi saya sudah diketepikan. Jadi saya tidak tahu macam mana. Saya sudah telefon AFJets, mereka kata saya tidak ada masalah apa-apa. Masalahnya hanya pada empat ahli kumpulan yang lain sebab mereka yang tandatangan cek dan perjanjian persefahaman MOU”

“Membatalkan konsert itu sesuatu yang tidak profesional. Mereka ikutkan hati mereka sangat. Sekarang mereka rasalah. Kalau mereka cerita AFJet tidak profesional, ketuk kepala mereka sendiri tanya mereka sendiri profesional atau tidak. Belum konsert, duit sudah ambil,” katanya kepada Projek MMO berhubung perkara berkenaan.

Semalam Penganjur Konsert Search 35 Tahun, Afjets Sdn Bhd telah menuntut saman ganti rugi sebanyak RM1.5 juta serta memberi tempoh selama 14 hari kepada kumpulan Search untuk memohon maaf secara terbuka berikutan kenytaan mereka sebelum ini yang mendakwa Afjets tidak bersikap profesional dan menampatkan perjanjian.

Sementara itu, Afjets dalam satu sidang media diadakan, telah menafikan segala tuduhan itu yang dianggap sebagai fitnah kepada pihaknya. Dalam masa yang sama, Afjetz turut mendakwa bahawa kumpulan rock itu juga melanggar perjanjian MOU selepas membatalkan konsert secara tidak sah. (rkty/w)


Gambar Sekitar Bulan Madu Hafiz Suip & Nureffy Di Australia

Selepas selesai sahaja melangsungkan majlis resepsi mereka yang terakhir tempoh hari di Subang Jaya, pasangan sejoli, Hafiz Suip dan isteri, Nureffy Jesreel telah berangkat ke Gold Coast, Australia untuk berbulan madu disana. Dalam masa yang sama, mereka sempat juga berkongsi kenangan indah mereka disana menerusi instagram.

Melalui perkongsian gambar-gambar disana, ternyata Hafiz dan isteri begitu gembira sekali menikmati negara penuh bersejarah itu. Walau ada ketikanya cuaca di sana tidak begitu baik kerana sering hujan tetapi ia tidak menghalang pasangan ini untuk terus meluangkan masa bersama sebelum kembali bekerja.

Apapun, buat Hafiz dan isteri, selamat menikmati percutian bulan madu anda dan semoga percutian ini akan memberi seribu satu kenangan manis buat pasangan ini. Dan semoga perjalanan pulang pasangan ini ke Malaysia nanti selamat. Dengan ini kami kongsikan beberapa gambar mereka ketika bercuti disana. Enjoice! (rkty/w)


Baju Raya Paling Cantik Di Dunia Jadi Fenomena!

Jika anda inginkan busana Raya lain dari yang lain dan buatkan ramai terpesona di Hari Raya nanti, kami ada jawapan untuk anda.

Baru-baru ini, jenama muslimah terkemuka LosraVelda melancarkan koleksi Raya mereka yang bertemakan “Pesonakan RayaMu”.

Sambutan yang diterima amat menggalakkan dan luar biasa meskipun jenama ini baru menginjak setahun umurnya. Disangka penuh kemewahan dan kesenangan, siapa sangka jenama ini mempunyai naik turun dan pasang surutnya yang tersendiri selama keberadaan jenama ini di industri fesyen.

Salah satu cabaran yang terpaksa ditempuhi ialah apabila jenama ini melantik Elfira Loy sebagai model produk pada tahun pertama iaitu tahun 2015 sebagai anjakan paradigma yang meletakkan wajah gadis kecil molek itu sebagai muka rasmi Billboard di butik LosraVelda yang terletak di Seksyen 7, Shah Alam.

Pada awalnya, semuanya berjalan dengan lancar sehingga lah ke penghujung kontrak, dimana mereka sepatutnya menurunkan gamba tersebut tapi diatas masalah kewangan yang dihadapi, mereka mengambil mudah dan terus mengecat muka artis tersebut bagi memudahkan urusan yang akhirnya membawa impak buruk kepada jenama tersebut. Bukan itu sahaja, isu ini menjadi satu fenomena sehingga gambar tersebut menjadi viral dan di “re-tweet” lebih dari 1000 kali di laman rasmi Twitter masyarakat Malaysia.

Pengalaman adalah guru yang terbaik, pengalaman adalah segala-galanya. Apa yang telah terjadi dan kesusahan yang dihadapi sedikit sebanyak telah mengajar pemilik jenama “LosraVelda” ini untuk lebih berhati-hati dan berfikiran lebih jauh sebelum membuat sesuatu perkara pada masa akan datang.

Semua koleksi LosraVelda Raya 2016 ini adalah mesra menyusu dan wudhu serta mempunyai poket di bahagian kiri dan kanan setiap busana bagi memudahkan urusan harian si pemakai.

Apa yang pasti, apabila melihat koleksi LosraVelda Raya 2016 ini, ianya mampu membuatkan mata anda terpesona, hati tertawan dan “memikat” poket anda.

Mereka busana Raya yang bergaya moden tetapi masih mengekalkan kesopanan, koleksi LosraVelda Raya 2016 meliputi semua rekaan dari kurung moden, kebaya, jubah hingga ke tudung yang mementingkan keselesaan sepanjang hari dan  dari segi penjagaannya.

Koleksi Raya LosraVelda 2016 ditampilkan dengan cetakan eksklusif dan moden glam iaitu AKELA, AZKA, NOURAH, ELORA, AMRA dan JAMIA.

Koleksi ELORA menampilkan koleksi abaya dan juga kurung dengan warna pastel dan corak bunga-bungaan yang menampilkan gaya ringkas, feminin dan elegan serta mengikut syariah Islam.

Koleksi AZKA menampilkan kurung moden yang berunsurkan corak cetakan Aztec tetapi masih mengekalkan gaya kesopanan yang tinggi.

Koleksi NOURAH direka khas untuk mereka yang inginkan busana yang menyerlahkan kelembutan serta kewanitaan. Berunsurkan warna yang lembut dan pastel yang bercirikan bunga-bungaan, koleksi ini membuatkan si pemakai bertambah manis dan ayu di Hari Raya nanti.

Koleksi AKELA ialah koleksi yang diinspirasikan dari corak dan abstrak yang moden dan mempunyai bunga-bungaan yang melengkapkan gaya tersendiri koleksi istimewa ini. Masih mengekalkan tradisi dengan mereka busana kebaya dan jubah yang bercirikan moden minimalis ini, ianya mampu mempesonakan Hari Raya anda.

AMRA bermaksud Puteri. Koleksi ini mempunyai auranya yang tersendiri yang mampu membuatkan si pemakai persis seorang Puteri Raja. Busana ini direka mesra menyusu dan berwudhu serta sesuai bagi wanita yang mengandung.

Koleksi JAMIA yang paling cantik di dunia ini bukan sahaja cantik dan menawan tetapi ianya mempunyai keunikan yang tersendiri. Bermotifkan Batik Bali dan Afrika, koleksi ini menyerlahkan keanggunan, keunikan dan membuatkan si pemakai tampak ringkas tetapi moden dan eksklusif.

Boleh dikatakan Koleksi Raya dari LosraVelda ini merupakan baju raya paling cantik di dunia. Bila baju cantik ni stock pun limited je. Harga pun sangat berpatutan bermula dari RM189-RM195.

Pada mereka yang ingin mendapatkan koleksi raya ini boleh kunjungi butik Losravelda di Seksyen 7 Shah Alam. Atau menempah menerusi online www.losravelda.com atau di laman Facebook mereka LosraVelda. Jika ada soalan-soalan yang menarik anda boleh juga whatsapp terus di talian 0176872447.


Sari Yanti Akui Selesa Hidup Sendiri, Belum Bersedia Kahwin Lagi

Walaupun sudah bercerai kira-kira 2 tahun lalu, Sari Yanti akui selesa dengan kehidupan beliau yang sudah lama sendirian selain dapat menumpukan sepenuhnya perhatian kepada pembesaran serta keperluan dua anak lelakinya. Pada masa yang sama, beliau juga dapat memberinya fokus kepada perjalanan kerjaya yang semakin baik kini.

“Jujurnya saya sendiri tidak tahu sama ada saya sudah bersedia atau pun tidak untuk mendirikan rumah tangga lagi. Pada tahap kehidupan sekarang saya tidak terlalu memikirkan soal perkahwinan kerana saya sendiri begitu sibuk menguruskan keperluan anak-anak yang semakin membesar selain karier yang padat dengan pelbagai aktiviti”

“Ada saya terfikir tentangnya tetapi ia sekadar itu sahaja dan tidak terburu-buru pun hendak mencari pengganti. Insya-Allah jika ada jodoh pasti saya berkahwin dan menyerahkan segala-galanya kepada ketentuan Ilahi,” jelasnya kepada m Star Online apabila ditanyakan soal jodoh selepas 2 tahun hidup bersendirian bersama anak-anak.

Bagaimanapun, sebagai manusia biasa yang hidup sendirian bersama anak-anak, Sari akui kadangkala wujud perasaaan sunyi serta keinginan untuk hidup didalam suasana rumah tangga. Namun baginya, perasaan itu adalah perkara normal yang timbul apabila seseorang itu bersendirian, lama kelamaan ia akan hilang begitu sahaja.

Terdahulu, Sari Yanti dan bekas suami, Mohd Edy telah berkahwin pada 16 Januari 2009 namun membuat keputusan untuk bercerai pada penghujung 2014. Manakala hasil perkahwinan itu mereka tekah dikurniakan dua orang cahaya mata iaitu Barr Al Aliy yang berusia 6 tahun, dan Basit Al-Haq berusia 4 tahun. (rkty/w)


Penganjur Mahu Search Mohon Maaf, Tuntut Ganti Rugi RM1.5 Juta

Penganjur Konsert Search 35 Tahun, Afjets Sdn Bhd tampil menuntut kos ganti rugi sebanyak RM1.5 juta kepada kumpulan rock negara, Search serta memberikan tempoh selama 14 hari untuk mereka membuat permohonan maaf secara terbuka berikutan dakwaan yang dikeluarkan mereka terdahulu yang dianggap sebagai satu fitnah bagi pihaknya.

“Kami menafikan segala tuduhan dibuat Search ketika mereka mengumumkan penamatan kerjasama dengan kami, baru-baru ini. Kami juga sudah menuntut Search memohon maaf secara terbuka dan menarik semua tuduhan dibuat mereka terhadap Afjets menerusi notis yang dihantar wakil peguam kami, semalam,” katanya kepada Berita Harian Online.

Sidang media yang diadakan oleh Afjets Sdn Bhd itu turut dihadiri oleh wakil peguam, Adnan Seman @ Abdullah daripada firma Adnan Shahida & Associates. Selain itu, kumpulan itu juga didakwa melanggar memorandum persefahaman (MOU) apabila menamatkan kerjasama secara tidak sah, sekaligus menafikan segala tuduhan yang dibuat kumpulan itu.

Sebelum ini Search pernah membuat satu sidang media serta mengeluarkan kenyataan bahawa pihak mereka ingin menamatkan kerjasama dengan penganjur. Didalam sidang media tersebut, Search mendakwa bahawa kenyataan Afjets sebagai tidak profesional dan tak berkemampuan untuk mengadakan konsert serta gagal mematuhi perjanjian MOU. (rkty/w)


Hairul Azreen, Hanis Zalikha Namakan Anak Yusuf Iskandar

Tahniah kami ucapkan kepada pasangan suami isteri yang sedondon sentiasa iaitu Hairul Azreen dan Hanis Zalikha kerana telah selamat menimang cahaya mata pertama pada 3 Jun pukul 8.15 malam. Perkara tersebut dikongsikan oleh Hairul di Instagram miliknya.

Pasangan tersebut memilih nama Yusuf Iskandar untuk cahaya mata pertama mereka yang dilahirkan dengan berat 3.85 kilogram. Sementara itu, Instagram Hairul tidak henti-henti dihujani dengan doa dan ucapan tahniah daripada peminat.

“Alhamdulillah. Jumaat. Isteri saya selamat melahirkan zuriat kami yang pertama. Syukur ke hadrat Ilahi,” tulis Hairul Azreen. Berkongsi berita gembira ini, semoga keluarga kecil ini akan terus bahagia dan dilimpahkan rezeki.

Pasangan Hanis dan Hairul telah pun bernikah pada Jun tahun lalu. Sebelum ini Hanis juga pernah menyatakan bahawa dia memilih untuk berhenti dari berlakon kerana mahu memberi lebih tumpuan kepada keluarga. (rtky/s)


Sherry Ibrahim Mahu Jaga Solat, Lebihkan Amal Ketika Ramadhan

Menyambut Ramadhan buat pertama kali dengan penampilan berhijab, Sherry Ibrahim berharap ianya dapat membuka lembaran baru buat dirinya yang suatu ketika dahulu pernah alpa dengan kewajipan sebagai seorang muslim. Maka tahun ini beliau ingin cuba sedaya upaya untuk mengisi jadual harian dengan melakukan kerja amal.

“Tahun ini saya mencuba sebaik mungkin untuk menunaikan solat lima waktu yang sememangnya menjadi tuntutan agama. Kewajipan yang dahulunya diambil mudah tidak harus dipandang sebelah mata lagi. Saya cuba untuk menjaga solat biarpun sibuk. Tidaklah jauh berbeza daripada tahun sebelumnya kerana saya tak pernah tinggal puasa tanpa sebab”

“Sejak bergelar pramugari lagi, saya tidak mahu sewenang-wenangnya menggunakan kesempatan itu untuk meninggalkan puasa. Pada masa sama, biarpun sibuk merencana perjalanan kerjaya seni, saya memilih untuk menyelitkan beberapa kerja amal sepanjang Ramadan,” katanya kepada Berita Harian Online berhubung dengan perkara itu.

Terdahulu, sewaktu menyambut hari kelahiran beliau yang ke 33 tahun, Sherry membuat keputusan untuk untuk berhijab sepenuhnya sebagai tanda hadiah darinya untuk menggembirakan hati kedua-dua ibu dan bapanya. Sherry juga turut bercerita bagaimana beliau rajin mendengar ceramah agama sehingga terbuka hati untuk bertudung. (rkty/w)


Joe Flizzow Sambung Pengajian Dalam Bidang Muzik Di Universiti Harvard

Baru-baru ini penyanyi rap terkenal, Joe Flizzow ada mendedahkan bahawa beliau kini sedang melanjutkan pengajian ke salah sebuah universiti antarabangsa, Harvard. Joe menerusi perkongsian di akaun instagram beliau turut meluahkan rasa gembiranya setibanya beliau disana.

BACA: Malique Ucap Tahniah Kepada Joe Flizzow, Nafi Punyai Akaun Media Sosial

Joe pada masa yang sama merasa teruja kerana berpeluang menyambung pengajian di salah sebuah universiti terkenal dunia, di samping berpeluang untuk belajar bersama pelajar terbaik disana. Dikhabarkan beliau disana untuk mengikuti kursus pendek didalam pengajian muzik.

Rata-rata peminat turut gembira dengan berita yang disampaikan oleh Joe. Ramai juga yang mengucapkan tahniah buat dan berbangga dengan pencapaian yang dikecapi oleh beliau. Di akaun instagram Joe juga dapat dilihat beberapa gambar ketika beliau mengikuti kelas.

Walau apapun, tahniah diucapkan sekali lagi kepada Joe Flizzow yang berpeluang menimba ilmu pengetahuan disalah sebuah universiti terbaik dunia. Dan semoga segala pembelajaran ketika disana serta perangcangan yang ditetapkan akan dipermudahkan dan berjalan dengan lancar. (rkty/w)


Akim & Stacy Kongsi Gambar Pra Perkahwinan Di Aplikasi Capture

Pasti ramai yang ingin mengetahui perkembangan terbaru pasangan bahagia Akim dan Stacy selepas mendirikan rumah tangga pada awal tahun lalu. Apakah ada perbezaan didalam kehidupan mereka sebelum dan selepas berkahwin? Bagi yang terlepas menyaksikan perjalanan pasangan Kimcy ini, jangan risau masih ada cara lagi untuk kembali melihat mereka beraksi.

Dengan Digi kini ada cara yang lebih mudah untuk mengenali kehidupan peribadi pasangan selebriti ini dengan lebih dekat lagi dengan menggunakan aplikasi Capture di telefon pintar. Untuk pengetahuan ramai, Capture adalah sebuah aplikasi simpanan foto yang membolehkan pengguna menyimpan gambar serta video yang diambil secara talian.

Bagi mereka yang rindukan gelagat, Akim dan Stacy dan bagaimana mereka menghadapi kehidupan selepas berkahwin serta suka duka melalui bulan Ramadan yang bakål tiba nanti, bolehlah menonton sebuah program terbaru yang bakal ditayangkan di Astro Gempak tidak lama lagi. Program yang turut mendapat kerjasama Digi ini menampilkan 5 episod bermula pada 6 Jun.

Bukan itu sahaja, malah setiap pengguna Digi juga turut mendapat ruang simpanan minimum sebanyak 30GB hinge 100GB apabila mereka memuat turun dan mendaftar dengan pelan Digi. Berbaloi-baloi bukan? Manakala bagi pengguna telco lain pula, mereka hanya akan mendapat 2GB ruang simpanan secara percuma didalam aplikasi tersebut. Jadi jika ingin mendapat ruang simpanan yang lebih besar, bolehlah bertukar ke pelan Digi yang ternyata lebih jimat.

Tapi bagaimana mahu memuat turun aplikasi Capture ini? Caranya mudah sahaja, pengguna hanya perlu ke Apple Apps Store atau Google Play dan memuat turun aplikasi tersebut secara percuma. Selain daripada itu, pengguna juga bleh melayari laman web rasmi Digi https://capture-app.com/ms/ untuk mengetahui lebih lanjut tentang keistimewaan aplikasi ini yang ternyata mampu memudahkan anda menyimpan segala kenangan didalam telefon pintar.